Aurten gutxitan iritsi naiz Gavarniera. Leku eder bezain erosoa da, kotxetik jartzen dituzu eskiak udazkenetik hasi eta udaberrira arte. Agian horregatik, urte dexentetan komodina izan delako, aurten gutxitan joan gara bertara, eta guztietan lasterketen inguruan. Cronotoyren bezperan jendetzatik ihesi joan ginen, eta Derby 3000n lasterketa egitera. Bietan demaseko hotza, baina oroitzapen oso onak etorri zitzaizkidan, batez ere munduko kopakoak, nola ez, lehenengo euskalduna izan bait nintzen bertan!\nAstebukaera honetan ere komodina izan da. Apirilaren erdian egon arren, Maiatzaren erdiko elur baldintzak daudenez, hau da, elurra altueran bakarrik dagoenez, hasi dira segurtasunagatik negu guztia itxita egoten diren mendi pistak zabaltzen.\nBalaitousera doan pista zabaldu zutela enteratu ginen. Halere, aurreko urtean egin genuenez, aurten Vignemale aldera joateko gogoa geneukan Ossue bailaratik. Hau Balaitousekoa baino beranduxeago zabaltzen duten arren, jada bide horren inguruan elurrik geratzen ez denez, zabalik egotea espero genuen.\nBarixaku gabian ballakin parez pare topo genduan. Pentsatuta geneukan B plana Gavarniera joatea izan zan.\nAranek gaba txarra pasatu zuenez, bakarrik atera nintzen zapatuan, eta Especieres alderuntz joan nintzen zuzen zuzen. Banekien zer aurkituko nuen bertan, baina halere, berandutxo zen eta eguzkitan zegoen azken malda honek atzera bota ninduen\nHemendik jeitsi ostean Pic des Tentes igo, egindako ibilbidearen panoramika bat atera eta behera.\nDemaseko aldea dauka St Andre-Pic Lary inguruak Derby 3000 izan zenetik hona eh?\nGoizo behean, domekan zer egin pentsatzen hasi ginen.\nAukerak, hemen bertatik Tallon egitea, edo Heas bailarara pasatu eta handik zer egin pentsatzea zen. Horrela joan ginen haruntza. Lehenik Gloriettes lakura igo eta Tucaroya aldera begiratu genuen, Astazu egiteko asmotan edo.\nArgazkia atera eta Troumouseko zirku aldera joan ginen. Hemendik Gabiedou egiteko bidea nola zegoen ikusi nahi genuen eta itxura txarra ez zuen arren, jeitsieran pare bat lekutan elur gutxitxo zegoenez eskiak raiatu edo kendu behar genituela ikusi, eta Tallon egitea erabaki genuen, elurrez primeran dago eta\nEta horrela joan ginen Komodinera berriz ere, Gavarnieko pistetara. 1900mtara arte igo ginen furgonetan, Tenteseko tontorrera ateratzen den teleaulkiraino. Domekan nahiko goiz atera ginen, eta Tallon Gabietouseko glaziarretik egitea erabaki genuen.\nIrudian eskuineko markak jarraitzen Gabietouseko glaziarrera igo ginen.\nOrdurako makina bat jende zegoen Iparretik eta mendebaldetik igotzen, zoom-ari emanez gero mendebaldeko argazki honetan ikus litekeen bezela.\nHori inbidia. Hurrengorako utzi beharko dugu.\nGuk gureari jarraituaz, atzean ageri den diagonaletik igo genuen ondoren.\nBide hau hartu genuenean, jeitsiera bertatik egingo genuen ez geneukan oso klaru, baina zeharkaldia egin ahala, elurra gogorregia zegoela pentsatu genuen.\nDuela urte batzuk, 2005/05/07an Ekarekin Tallon egin ostean bertatik jeitsi ginen, eta orduan berriz egingo ez nuela pentsatu arren, noizean behin har horrek barrua jaten dit, eta aukera dudanean berriz jeisteko desioa etortzen zait, baina orduan elurra hobexeago zegoelakoan nago, nahiz eta alde askorik ez izan.\nTontorreraino igo ginen eta bertako bistetaz disfrutatu. Hemen goian igartzen da ez dela maiatza, elur dexente geratzen bait da oraindik. Parez pare genuen Perdido eta Escupidera famatua\nPanoramikeri bizioa hartu diodan honetan, Soum des Salettesetik Marboreraino ere atera nuen bat\nBeherako bidea Roland-eko arrailetik egitea erabaki genuen. Leku hau ere magikoa da, zalantzarik gabe! Irudietan ezin da bere edertasuna ikusi, tartetik pasatzeak sortzen duen sentsazioa.\nSarradetseko aterpea atzean utzi eta Tallonen iparraren azpitik igaro ginen berriz\nEta hurrengo aste santuan zer egin galdetu didate batzuk. Nola asmatu? Aurten elurra badago, eta altueran pila bat oraindik, baina ni ez naiz akordatzen horrelako elurrik aurkitu dotenik. Astebukaera honetan baldintza oso onak egon dira, gabez ondo hoztu du eta egunez eguraldi ona egin du, baina aste honetan berriz ere beroa omen dator. Leku askotan elurra hori horia dago beroarengatik, eta kriston elurjausiak ikusten dira haitz lerroen azpian, azpiko elur zuria bistan lagatzen dabelarik.\nElurrak jasan daban tenperatura beruek demaseko kanalak sortu ditxue, eta elurra gogortzerakuan kanal hauek oso deseroso egiten dabe eskiatzia. Halere, esanda bezela, oindiok apirilian gaoz, eta eskixak jartzeko orduan maiatzeko baldintzak egon arren, tontorretan apirilian gaozela nabarmena da.\nEz nuke ondorio bat jartzen asmatuko, izan ere, elurra oso desberdin banatuta dagolakuan nago, halere, hemen ingurutik argazki batzuk atara nitxuan astesantua planeatzen ari dan jendian pentsauaz:\nGavarnie herrixan ikusi leikezue maila batetik gora elur dexente dagola\nOtal-Ara inguruan eskiada politxa dago oraindik Bujaruelo ingurutik\nTallon aldia zer esanik ez!\nEta hau bezelako tenporada bukaera bati ginda jartzeko aspaldi gordeta daukaten mendebaldeko orientaziua daukan Cambieileko tubua\nItxen dozuen plana inda ere, ondo pasa aste santua. Gu alpeetatik bueltan berriz ere egongo gera zuekin, Dufour-eko eta Mezzalamako abenturak kontatzeko prest!\nMaiatzera arte onddo izan


TxikiLinux Txokoa antolatu dute Herri Urratsen - Iametza Interaktiboa\nIgande honetan, maiatzak 8, Ipar Euskal Herriko ikastolen festa ospatuko dute Senpereko lakuaren inguruan, bi urteko etenaldiaren ondoren. Joatekoak bazarete Araba gunean antolatu duten TxikiLinux Txokora gerturatzea gomendatzen dizuegu. Goizeko 9:00etatik aurrera bertan izango dira, 6-12 urteko haurrentzako TxikiLinux Xilaba sistema eragile libre eta euskalduna aurkezten.\nHezkuntzarako tresna bikain hau ezagutzeko 20 minutuko atelier edo tailerrak emango dituzte Elkarteneteko kideek eta Donibane Lohizuneko haur eta irakasleek. Horretarako, Elkartenetek Bizkaiko ikastetxeetatik berreskuratu eta berregokitutako Toshiba Satellite ordenagailuak erabiliko dituzte. Parte hartzaileen artean ordenagailu tolesgarri bat zozketatuko dute.\nLapurdiko hezkuntzan teknologia burujabetzarako bidean urratsak artikuluan azaldu genuen bezala, Elkartenetek garatu du sistema eragilea eta Donibane Lohizuneko ikastolako ordenagailu guztietan erabiltzen hasi dira aurten. Espero dezagun bide arrakastatsu bateko lehen urratsa izatea eta erabilera ikastetxe gehiagotara zabaltzea. Tresna libreak ikasle libreentzat!\nLinuxtarrak garelako (CC BY 4.0)


Igandea, 31 maiatza, 2020\nBillete faltsu batekin ordaintzen saiatu dira Arrasateko hainbat dendetan\nMarijo - 2020-05-31 0\nErtzaintzak jakinarazi duenez, maiatzaren 29an, ostirala, billete faltsu batekin ordaintzen saiatu ziren Arrasateko hainbat dendetan. Horietako baten erosketa egitea lortu zuten. Dendako arduradunak, billetea faltsua zela konturatu zenean, Ertzaintzari eta Udaltzaingoari deitu zien. Une horretan ustezko iruzurgileak dendatik ihes egin zuen. Erosketa egiteko erabili zuten 100 euroko billete faltsua Poliziaren esku dago orain. Ertzaintzak diligentziak ireki ditu, baina oraindik ez du ustezko iruzurgilea identifikatzea lortu.\nArgazkia: MB artxiboa. Ertzaintza atzo arratsaldeko 8:45ak aldera bertaratu zen Arrasateko Lild supermerkatuan, establezimenduko arduradunen deia jaso ostean. Oraindik identifikatu ezin izan dituzten hiru pertsonak auto batean ihes egin zuten, supermerkatutik ustez lapurtu zituzten produktu batzuk ordaindu gabe. Ertzaintzak diligentziak ireki ditu, eta supermerkatuko arduradunek salaketa jartzeko zain dago.\nPentsionisten plataformak mobilizazioei berrekingo die bihar\nAstelehenero bilduko dira berriro Herriko Plazan, baina oraingoan goizeko 11:30ean. Arrasateko Pentsionisten plataformak pentsio duina aldarrikatzeko astelehenero egiten ari ziren mobilizazioei berrekingo die bihar. Pentsiodunak astelehenero bilduko dira berriro Herriko plazan, baina bihartik aurrera 11:30ean, eta ez 12:00etan orain arte bezala. Plataformatik gogorarazi dutenez “elkarren arteko distantzia mantenduko dugula, eta bat egingo dugula koronabirusarekin hildako pertsonen inguruko doluminarekin”.\nFEC-Euskadik eta Ezker Anitza-IU Debagoienak Julio Anguitaren omenezko hitzaldia egingo dute bihar\nHitzaldia maiatzaren 28an, osteguna, arratsaldeko 19:00etan izango da, FEC-Euskadiko eta Ezker-Anitza-IUko youtubeko kanalen bitartez. FEC-Euskadik eta Ezker Anitza-IU Debagoienak...\nAlbisteakGontzal - 2020-05-27 0\nAbaroako taberna berrireki da “ohi baino bezero gutxiagorekin oraingoz”\nSanta Marinako, Musakolako eta Uribarriko Jubilatuen Etxeak momentuz itxita daude. Abaroako tabernako langileek segurtasun eta garbitasun neurriak hartu dituzte.\nAlbisteakIker - 2020-05-24 4\nIzozkitegin lapurtu dute gaur goizaldean\nErtzaintzak zehaztu duenez, lapurrek odol arrastoak utzi dituzte barrura sartzeko erabili duten kristalean. Ikerketak zabalik jarraitzen du.\nArrasaten bi bortxaketa egiteaz akusatutako gizona absolbitu dute\nGipuzkoako Entzutegiak argudiatu du biktimak ez zuela bistan deklaratu. Fiskalak 26 urteko kartzela-zigorra eskatzen zuen. 10 hilabeteko espetxe-zigorrera kondenatu dute "etxeko biolentzia"...\nAlbisteakGontzal - 2020-05-25 0\nArgazkiak: Loren Gonzalez. Aurreko larunbatean Arrasateko lau mendizalek Lezetxikiko sarrerako atea behartuta aurkitu zuten. Ateko giltzarrapoa indar handiz behartuta...\nJAIAKGontzal - 2020-01-08 0\nAratusteen pregoia eta desfilea otsailaren 22an ospatuko dira\nJai hauetako Komisiñuak antolatuta, aurten ere lau sari izango dira: koadrila, karroza, koadrila gazte eta taberna onenetzat, hain justu.\nAlbisteakMondraberri - 2020-03-17 0\nGizon bat atxilotu dute Hiruki plazan ustezko eraso matxista batengatik\nMondraberrik jakin ahal izan duenez, atxilotua Arrasateko erlijio bateko buruetako bat da. Erasotutako emakumea badaezpada ospitalera eraman du Ertzaintzak.\nAlbisteakIker - 2020-03-13 0\nBesaide Mendizale elkarteak ekintza guztiak bertan behera utzi ditu\nBesaide Mendizale elkarteko kideek honako mezua zabaldu dute gaur\nKulturaMarijo - 2020-01-22 0\nEgipek ohiko batzar orokorra egingo du igandean\nHitzordua goizeko 10:00etan izango da lehen deialdian, eta 10:30ean bigarrenean elkartearen egoitzan. Egipe elkarteak ohiko batzar orokorra egingo du...\nAlbisteakGontzal - 2020-04-09 0\nIhesi zihoan kotxe bateko 3 gazteri isuna jarri die Udaltzaingoak\nBideoa eta argazkiak: herritar batzuk. Arratsaldeko 17:50 aldera kotxe bat abiadura bizian zihoan Gipuzkoa etorbidetik, kiroldegirako norabidean. Udaltzaingoaren patruila...\nErtzaintzak jakinarazi duenez, maiatzaren 29an, ostirala, billete faltsu batekin ordaintzen saiatu ziren Arrasateko hainbat dendetan. Horietako baten erosketa egitea lortu zuten. Dendako...\nAstelehenero bilduko dira berriro Herriko Plazan, baina oraingoan goizeko 11:30ean. Arrasateko Pentsionisten plataformak pentsio duina aldarrikatzeko astelehenero egiten ari...


Plazaolako geltokiari erabilera emateko aukerak aztertzen ari dira Leitzan - Leitzaldea - Erran.eus\nPlazaolako geltokiari erabilera emateko aukerak aztertzen ari dira Leitzan\nTtipi-Ttapa 2020-10-16 14:00\nNafarroako Gobernuko ordezkariak eta Mikel Zabaleta alkatea Plazaolako geltokia ikuskatzen.\n2016an, Ederbideako dirulaguntzak baliatuz, Leitzako Udalak Plazaolako geltokiari eta ondoko biltegiari buruzko proiektu bat eta bideragarritasun plan bat egin zituen. Proiektuan gune horietan egiteko hainbat zerbitzu aurreikusi zituzten: kafetegia, aterpetxea, bertako produktuen salmenta puntua, bizikleten alokairu zerbitzua, autokarabanen parkinga...\nProiektua parte-hartze bidez zehaztu zuten, turismo mahaieko kideek landu zutelarik, eta hainbat hobekuntza proposatu zituzten. Adibidez, duela gutxi biltegiari emandako bigarren solairua, Turismo Mahaitik ateratako hobekuntza izan zen.\nOrduz geroztik, Leitzako udalak eraikin horien eta estazioko partzela ematea eskatuz kudeaketak eta bilerak egin ditu.Nafarroako Gobernua teknikoki aztertzen ari da, eta datozen hilabeteetan erantzuna izanen dutela espero dute.\nUdalak erabilera emateko aukerak aztertuko ditu, «proiektu ederrak gauzatzeko potentzial handiko gunea» delako.


Erakusketa ibiltaria Donostian\nNanoKOMIK proiektuaren erakusketa ibiltaria Donostiako Carlos Santamaria Zentroan bisitatu ahal izango da 2016ko abenduaren 2tik 30era bitartean.\n"Dayanne eta Murillo. Nanozientziaren indarra" komikiaz gain, nanoKOMIK erronkan parte hartu duten lan nabarmenak ere ikusgai daude erakusketa honetan.\nBihotzekoak eta immigranteak, nanoKOMIK sarietako irabazle\nEkainaren 10ean, arratsaldean, izan da nanoKOMIK erronkaren sari-banaketa, DSS2016ko egoitzan. Lehen saria Crisis cardíaca komikiarentzat izan da, nanoteknologia biomedikuntzan erabiltzearen inguruko gaia ukitzen duen lan bat. Egilea: Dayanne Huayhua (Aranjuez). Bigarren saria Asier Murillok irabazi du (Iruñea), Milan man izeneko komikiarengatik. Murillok Mediterraneoan gertatzen ari den immigrazioari buruzko gaurkotasun-istorio bat kontatzen du. Horiez gainera, ikusleen saria eta sari berezi bat ere eman dira.\nParte hartu zure botuarekin Publikoaren Sarian\nNanoKOMIK erronkaren lehenengo edizioan ehun lanetik gora jaso ditugu eta poz-pozik gaude gazteek erakutsi duten imajinazio jarioarekin. Publikoaren sariaren bozkaketa ireki dugu dagoeneko webgunean. Eman zure botoa lanik onenari!\nZientzia eta Komiki Tailerra\nTailer honetan parte hartzeko ez duzu zertan nanozientziaren edo komikien inguruko ezagutzarik izan behar, bertan dena erakutsiko dizugu!!\nAzaroaren 5etik 7ra UPV/EHUk antolatutako Zientzia Astean izango gara, Donostian. CIC nanoGUNEk, DIPCk eta MFZk (CSIC – UPV/EHU) prestatu dugun erakustokian material desberdinen nanoegiturei buruz hitz egingo dugu, eta egitura horiek makroeskalan, hau da, guk ikusi eta eskuekin ukitu eta moldatu dezakegun eskalan, eragiten dituzten propietate bereziei buruz mintzatuko gara.


Herriko Kultur eta Kirol taldeen bilera\n2022/04/20 Kirola Kultura Parte hartzea\nApirilaren 6rako deitu zen herriko kultur eta kirol talde guztietako ordezkarien bilera. Guztira 21 kide bildu ziren, 15 eragileren ordezkaritzan. Iazko urteari errepasoa egiteaz gain, 2022ari begira jarrita Udalaren asmoen berri jaso zuten bertaratuek. Era berean, 2022rako talde bakoitzak aurreikusi dituen ekintzekin egutegia osatu zen eta taldeen eguneroko gaiei buruzko ekarpenak jaso ziren. Jarraian informazio gehiago.\nZaldibia, herri bizia ez da alferrik esaten. Izan ere, eta pandemiak hartutako bi urteren ondotik, herriko kultur eta kirol taldeei egindako deiak erantzun zabala izan zuen, herri taupada bizirik denaren seinale. Udal ordezkariez gain, 21 herritar bildu ziren, herriko 15 kultur eta kirol talde ordezkatuak zirelarik bileran.\nGonbiteari erantzun izana eskertzeaz batera, 2021eko errepasoa egin zuten Eztitxu Mujika eta Jon Luloaga udal ordezkariek. Segidan, 2022ari heldu eta Udalaren asmoen berri jaso zuten bertaratuek:\n"Zuhurtziaz, baina aurrera egiteko urtea izatea nahi dugu aurtengoa. Kultura eta kirola herritarren animoa eta herriko giroa altxatzeko palanka garrantzitsuak izango dira."\nHorrela, festen ohiko agendari ere heldu nahi zaio: Saturdiko Festa, San Isidro, Alamartxoa, Gazte Festak, Txamarretxeko festa, Herriko festak, Aiestaran-Erreka auzoko festa… Antolakuntza lanak berreskuratu eta ahal dela hobetuz, jai herrikoien alde.\nLan saioari jarraituz, 2022ko egutegia osatzeko ariketa egin zuten denen artean. Hormetan jarrita zeuden hilabeteka egutegiko orriak eta talde bakoitzak bere aurreikuspenak edo programako ekintzak apuntatu zituen. Hala, herri egutegia osatzeaz gain, elkarren asmoak ikusteko aukera izan zuten.\nJarraian, udal ordezkariek berriro hitza hartuz, kultur eta kirol azpiegituretan aurten egin asmo diren hobekuntzak aipatu zituzten bertaratuen ekarpenak jasoz, tartean aipagarrienak frontoietako argiteria LED sistemara pasatzea eta Kimuene Kulturgunearen azken fasea burutzea.\nAzkenik, urteko diru-laguntza deialdia laster egingo dela azaldu zen, ohiko formatua mantenduko delarik.\nBileraren amaieran, balorazio fitxa bete eta Artxanberriko eraikinean kokatutako Kimuene Kulturgunearen azken fasea burutzeko egokituko den lokal zatia ikusteko aukera izan zuten hala nahi izan zutenek.\nBalorazioari dagokionez, aipatzekoa da herriko kultur eta kirol taldeen mahaia urtean bitan elkartzea egoki ikusten ahal zuten galdetuta gehienek baiezkoa erantzun zutela, elkarren berri izan eta informazioa jasotzeko baliagarri ikusten zutelako. Hau hala izanik, ekaina/uztaila aldera berriro bilera deialdia egitea aurreikusten da, deialdia aurrerago egingo delarik.\nEskerrik asko berriz bertaratu zineten guztioi eta eutsi horri!\n2022ari begirada - Bilerako aurkezpena.pdf


"Ponteceso. Os Camiños do Mar" ekimenaren xedea Pontecesoko (Costa da Morte - Galizia) udalerriaren inguruneari atxikitako ehun ez-materiala berreskuratzea eta balioztatzea da. Roncudo lurmuturra, lanperna mitikoena; Corme hiribildua, arrantzaren inguruko historiarekin eta merkataritza-itsasketan eta kabotajean dituen sustraiekin; Balarés-eko hondartza, Titaniaren meatze mitikoa hartu zuen eta Anllóns ibai-ertzeko zerratokiekin eta harea-guneekin batera udalerriaren industria-ondarea eratu zuen lekua. Anllóns ibaia, Bergantiños eskualdeko ibaia, Eduardo Pondal Galiziako Rexurdimentoaren (XIX. mendea) poetak abestu zion estuarioan itsasoratzen da, eta marea arteko eremu natural aberatsa sortzen du, Natura 2000 Sareko BGL (Batasunaren Garrantzizko Lekua) eta BBE (Hegaztientzako Babes bereziko Eremua) irudiek babestutakoa. Ibaiaren ur gezak ozeano Atlantikoko kresala dastatzen du Corme eta Laxe itsasadarra eratuz, eta itsasoa bera bihurtzen da mundura irteteko gure ate naturala.\nEkimen horren barruko ekintza guztiak natura- eta ondare-baliabideen aprobetxamendu iraunkorrean oinarrituta daude, azpiegitura berriak sortzea saihestuz eta lehengoak berreskuratzea sustatuz bere testuinguruarekin eta gizartearen premia berriekin harmonian, komunikatzeko kanal gisa teknologia berriak erabilita. Baina batik bat, "Ponteceso. Os Camiños do Mar" ekimenak naturarekiko errespetua eta harremana, ondare ez-materiala, intereseko lekuak sustatu nahi ditu, eta baita programa honen etorkizuneko parte-hartzaile edota onuradunen artean jarduera osasungarriak sustatzea ere.\nHorregatik, turismoaren barneko jarduera da, baina beste alderdi batzuk ere badituena, esaterako, osasuna (mendi-ibilaldiak egiteko kirol-jarduera), hezkuntza (ondarea, natura, ibaia, itsasoa eta itsaski-bilketa interpretatzeko aukera), kultura (Eduardo Pondal, Ponteceson jaiotako poetarekiko harremana) eta itsas historia (Titania, Pedra da Serpe, A Estrela uhartea) eta kultura (Mourelle de la Rúa -Cadizko itsasgizon ospetsuen panteoian lurperatua- itsasgizon ospetsuaren irudia, itsaso Bareko hainbat uharte aurkitu zituena eta Espainiako itsas historiako esploratzaile ezagunenetako bat). Zeharkakotasun hori beste adibide batzuetan ere ikusten da, esaterako, kulturaren eta itsasoarekin zerikusia duten lanbideen kontserbazioan (lanperna-biltzaileak, angula-biltzaileak, Anllónseko harea-biltzaileak, marinelak, kabotajea).\n"Ponteceso. Os Camiños do Mar" ekimena turismoa dinamizatzeko ekintza bat da, Pontecesoko (Coruña) udalak sustatutakoa eta Europako Arrantza Funtsak, Galiziako Xuntako Consellería do Medio Rural e do Mar-ek eta Ingurumen eta Landa eta Itsas Ingurunearen Ministerioak kofinantzatutakoa, Kostako Ekintza Taldeko 3. eremuaren - Costa da Morte (GAC 3)- bitartez.


Arrasateri Bira mendi ibilaldia 'Puntua'-n - Debagoiena - Goiena.eus\nArrasateri Bira mendi ibilaldia 'Puntua'-n\nMonika Belastegi 2018-01-23 16:53\nAbenduaren 17an Arrasateri Bira egin zuen lagun kuadrilla, Kurtzetxikin.\nAbenduan, Besaide Mendizale Elkarteak antolatuta, Arrasateri Bira mendi ibilaldia egin zuten lehenengoz, eta arrakasta handia izan zuen; 50 pertsona inguruk hartu zuten parte, argazkian ondo ikusten denez. Bada, ibilbidea herritar gehiagoren eskura jartzeko asmoz, Puntua-k xehetasun guztiak jaso ditu azken zenbakian.\nDistantzia: 18,8 kilometro\nIraupena: 6 ordu inguru\nBidea: Mendi pistak eta bidexkak\n18,8 kilometroko ibilbidea da, Jose Maria Arizmendiarrieta plazan –lehengo Laubide plaza– hasi eta bukatzen dena. Ibilbidean zehar hainbat interes puntu ditu, ondorengo asteetan sakonduko ditugunak.\nIbilbidean zentratuta, 08:00 aldera irtenda nahikoa izango dugu. Esan bezala, Jose Maria Arizmendiarrietan emango diogu hasiera ibilbideari, eta, San Andres auzotik pasatu ostean, Bedoña auzorantz joango gara. 45 minutu inguru egin ostean, Bedoñako elizara iritsiko gara –ibilbidearen 3.kilometroa–. Handik Kurtzetxikiko tontorrerantz joango gara, ibilbideko tokirik politenerantz, ziur aski. Izan ere, ikuspegi politak daude tontor hartatik, panoramika zabala, eta hainbat tontor ikusten dira. Ikuspegiez gozatu ostean, ospitalera jaitsiko gara –7,1. kilometroa–, eta handik Musakola auzorantz hartuko dugu. Arrasateko Institututik pasa eta San Kristobal auzora joango gara. Han, Loo baserriarekin egingo dugu topo, garai batean ostatu zerbitzua ere eskaintzen zuen baserria, hain zuzen.\nHandik Meatzerreka elkartera abiatuko gara eta geldialdia egingo dugu, hamaiketako batekin indarrak hartzeko –11,7. kilometroa–.\nAtseden hartu ostean, Udala auzotik pasatuko gara. Han dagoen garbitegia ikusi ostean –garai batean, arropa garbitzeko erabiltzen zuten tokia–, beherantz joango gara eta Arteaga jatetxera iritsiko gara –garai batean, baserria zen eta gaur egun, jatetxe zerbitzua eskaintzen du–. Handik Garaia Berrikuntza Gunera jaitsiko gara, eta, Mondragon Unibertsitatetik igaro ostean, berriro ere hasierako puntura iritsiko gara, Jose Maria Arizmendiarrieta plazara, alegia.\nOraingoan, beste zenbait ekintzarekin kointziditu arren, jende ugari animatu da. Beraz, hurrengoan –2018ko abenduaren 2an egingo dute– jende gehiago animatzea espero du Besaide Mendizale Elkarteak. Ibilbide bera errepikatuko da, interes puntuak indartzeko helburuarekin.


Surfa ohol baten gainean zutik mantenduz itsasoko olatuen gainean irristatzean datzan kirola da.\nHawaii uharteetan sortu zen, ondoren Estatu Batuetara zabaldu zelarik XX. Mende erdialdean ezagun egin zen, mundu osora zabalduz, Europa barne.\n•\tTaula: 2 metro inguruko ohola\n•\tInbentoa: Tabla eta surflariaren hanka lotzen dituen plastikozko soka\n•\tLikra edo neoprenoa: Bularraldea ez zauritzeko plastiko berezi baten bidez eginiko jantzia\nSurfa Euskal Herrian\nEuskal Herrian surfa nahiko zabaldua dago, kosta ugariz gozatzen dugulako. Mundakako hondartza ezaguna da mundu guztian bere ezker olatuari esker eta bertan munduko txapelketarako proba bat egiten da. Beste hainbat hondartzatan ere surflari ugari ikus daitezke, Zurriolan, Zarautzen eta Biarritzen adibidez.\nBodyboarding, taula baten gainean olatu hautsigabeen gainean irristatzean datzan kirola da. Bodyboardingeko taula 1,4 metro inguru luze da, apar sintetikoz egina. Beraz, surfeko taula baino laburragoa da; gainera, surfeko taula ez da izaten apar sintetikoz egina.\nTom Moreyk asmatu zuen. Hawai uharteetan du jatorria, baina orain mundu guztian zabaldua dago, oso komertziala ez den arren.\nWindsurfa bela kirolaren modalitate bat da, surfekoaren antzekoa den eta bela batez hornitua dagoen taula batera igota ur gainean irristatzean datzana.Amerikako Estatu Batuetako Kalifornia estatuan sortu zenez, ingelesetik hartua da izen hori; hitzez hitz, haize surfa esan nahi du.\nPiraguismoa uretan praktikatzen den virola da, gutxi pisatzen duen ontzi batean, gehienetan egurrezkoa edo plastikozkoa. Ontzi hau 1-4 pertsona bitartean bultzatu egiten da, pala baten bidez.\nOporretan dibertitzeko aukera bikainak dira laurak. Ondo pasa oporretan!


Uberan - Euskal Idazleen Elkartea - Virginia Woolf-en "Dalloway andrea" mintzagai\nVirginia Woolf-en "Dalloway andrea" mintzagai\nNoiz: apirilak 17, 19:00etan\nNon: Tolosa, Kultur etxea\nIrakurle taldea: Tolosa\nVirginia Woolfen Dalloway andrea (EDO!, 2014) nobela mintzagai izango dute. Itzultzailea: Itziar Diez de Ultzurrun.\nLiburu honetan bertan irakurgai ere: Emakumeen lanbideak edo Etxeko Aingerua hiltzea. Itzultzailea: Ana I. Morales.\nIRAKURRI Virginia Woolf-i buruzko errportajea\nLeslie Feinberg-en "Mari-mutil handi baten bluesa" mintzagaiEa, 19:30etan, Ostirala, 2019-08-23\nPier Paolo Pasoliniren "Gauza baten ametsa" mintzagaiTolosa, 19:00etan, Asteazkena, 2019-09-25\nSamara Velterekin "Nik sinesten dizut" liburu aurkezpen solasaldiaMiarritze, 18:00etan, Ostirala, 2019-07-19\nOsteguna, 2019ko uztailak 18


La Jonchère - Wikipedia, entziklopedia askea.\nAngles, Le Bernard, Le Givre, Saint-Benoist-sur-Mer eta Saint-Cyr-en-Talmondais\n224 (%48.7) 226 (%49.1)\nLa Jonchère Frantziako udalerri bat da, Vendée departamenduan dagoena, Loirerria eskualdean. 2013an 372 biztanle zituen.\n2007an La Jonchère udalerrian erroldatutako biztanleak 372 ziren. Familiak 161 ziren, horien artean 36 pertsona bakarrekoak ziren (16 bakarrik bizi ziren gizonak eta 20 bakarrik bizi ziren emakumeak), 78 seme-alabarik gabeko familiak ziren eta 47 seme-alabak dituzten bikoteak ziren.\n2007an 274 etxebizitza zeuden, 163 familiaren etxebizitza nagusia ziren, 99 bigarren erresidentzia ziren eta 12 hutsik zeuden. 271 etxeak ziren eta 2 apartamentuak ziren. 163 etxebizitza nagusietatik 136 bere jabearen bizilekua ziren, 23 alokairuan okupaturik zeuden eta 4 doan lagata zeuden; 1ek gela bat zuen, 4 etxek bi zituzten, 41 etxek hiru zituzten, 56 etxek lau zituzten eta 61 etxek bost zituzten. 143 etxek euren parking plaza propioa zuten azpian. 76 etxetan ibilgailu bat zegoen eta 84 etxetan bat baino gehiago zituzten.\nLa Jonchère udalerriko biztanleria-piramidea 2009an .\n2007an lan egiteko adina zuten pertsonak 222 ziren, horien artean 151 aktiboak ziren eta 71 inaktiboak ziren. 151 pertsona aktiboetatik 141 lanean zeuden (79 gizon eta 62 emakume) eta 10 langabezian zeuden (4 gizon eta 6 emakume). 71 pertsona inaktiboetatik 41 erretiraturik zeuden, 12 ikasten zeuden eta 18 "bestelako inaktibo" gisa sailkaturik zeuden.\n2009an La Jonchère udalerrian 173 unitate fiskal zeuden, 398 pertsonek osaturik. Pertsona bakoitzeko diru-sarrera fiskalaren mediana urteko 16.493 euro zen.\n2007an zeuden 21 komertzioetatik, 8 eraikuntza enpresak ziren, 5 ibilgailuen saltze eta konpontze enpresak ziren, 2 higiezinen enpresak ziren, 3 zerbitzu enpresak ziren eta 3 «beste zerbitzu jarduera batzuk» multzoan sailkatutako enpresak ziren.\n2009an zeuden norbanakoentzako 6 zerbitzu publikoetatik, 4 igeltseroak ziren, 1 iturgina eta 1 eraikuntza enpresa.\n2000. urtean La Jonchère udalerrian 8 nekazaritza-ustiategi zeuden, 1.008 hektarea erabiltzen.\nSaint-Benoist-sur-Mer (2,4 km)\nLe Givre (3,0 km)\nSaint-Cyr-en-Talmondais (3,6 km)\nCurzon (5,2 km)\nMoutiers-les-Mauxfaits (6,9 km)\nLe Bernard (7,2 km)\nGrues (7,3 km)\nLe Champ-Saint-Père (7,7 km)\nMultimedia: La Jonchère\nOrriaren azken aldaketa: 28 otsaila 2021, 16:53.


XXI. MENDEKO PEDAGOGIA: PEDAGOGIA KRITIKOA\nIntegrazio eta kooperazio pedagogiak\nPedagogia kritikoari buruz hitz egiten dugunean, gizartearen analisia eta aldaketa soziala barneratzen dituzten kontu guztiei buruz ari gara. Hasteko, mugimendu pedagogiko honen aitzindariak Paulo Freire eta Jürgen Habermas direla esan dezakegu.\nPaulo Reglus Neves Freire 1921. urtean jaio eta 1997an hil zen. Freireren teoriaren ardatza eraldaketa eta aldaketa sozialetan oinarritzen da. Haren pedagogia ez da egokitzapenerako izango, eraldakuntzarako baizik, eta haren pentsamenduak muga ugari gainditu zituen.\nAutore honen pedagogian ezinbestekoa da bera bizi zeneko testuingurua kontuan hartzea, eta era berean, testuinguru horrekiko izan zuen konpromiso politiko nahiz soziala. Hortik abiatuz, isiltasunean bizi diren kulturez arduratzen hasi zen: “Zapalduen Pedagogia” garatuz ikasketa dialogikoa praktikara eraman zuen eta bitarteko bezala Alfabetatzea erabili zuen. Pedagogia hori heziketa popularraren bidez gauzatuko da, populuari zuzendua baitago. Freirek populuarekin lan handia egin zuen eta batik bat, helduen alfabetatzean buru-belarri sartuta ibili zen.\nFreireren pentsamendua eta hezkuntza-ekintza, heziketa askatasunaren praktika dela onartzetik abiatzen dira, "gizaki bukatugabea" dutelarik oinarri. Gizakiok izaki garen neurrian, ikasten gaude eta etengabeko ikaskuntza horrek egiten du gizakia bukatugabe. Bukagabetasun horrek beti eraldatzeko zerbait badagoela adierazten du. Modu horretan, ikastea eraikitzea, berreraikitzea, aldatzeko konstatatzea izango da.\nPedagogia kritikoa defendatzen dutenek eskola kritiko bat sortzearen garrantzia nabarmentzen dute, subjektuari garrantzia emanez eta aldaketa sozialaren agente nagusitzat ikusiz.\nFreirek aipatzen duen bezala, errealitatearen eraldaketa egite politikoa da ez aberatsak geroz eta aberatsago izateko, baizik eta itzalpean aurkitzen diren kulturen egoera hobetzeko, eta maila berean, aldatzeko. Beraz, Freirek "Autonomiaren Pedagogia" deritzon lanean azalduko duen bezala, ezagutza kritikoa praxis politiko eta kultural horretan zentratua egongo da.\n1929. urtean jaio zen. Alemaniar soziologo eta filosofoa da, teoria kritikoa eta pragmatismoa bultzatu zuena. Epistemologian oinarritutako bere lanak XX. mendean beso luzekoak izan ziren.\nJürgen Habermas akzio komunikatiboaren teoriaren aitzindaritzat hartu izan da.Teoria honek gizartea bizitza-mundu (bizitza pribatuen esfera eta iritzi publikoaren esfera) eta sistema-mundu (ekonomiko eta administratiboa) bezala begiesten du aldi berean. Atal hauen artean, diru eta boterearen bidez truke-erlazio ugari sortzen dira. Baina sistema honen barruan, ez diote subjektuari protagonismorik kentzen. Hau da, akzio komunikatiboaren bidez eta kolektibo bateko kide gisa jokatuz honek akordioetara heltzea eta transformazio sozialera bideratutako ekintzak koordinatzea lortzen du. Honetarako, hizkuntzak bitarteko bezala jokatzen du.\nBerriro, pedagogia kritikora bueltatuz, hau, gure mendebaldeko zibilizazioan ohiko sozio-hezkuntza praktika justifikatu duten postulatuak errebisatzeko helburu duen teoria filosofiko batean oinarritzen den hezkuntzaren orientazioa dela esan behar da.\nPedagogia kritikoa estatusaren arabera analisietatik abiatzen da, pertsonala edo komunitarioa izan daiteke. Analisi hauek pedagogoek edo ikasleek egin ditzakete, alde batetik, gizarte eta erakunde erlazioen konplexutasunaz kontzientziatzeko, eta bestetik, gizarte eta erakunde erlazioek nola laguntzen duten “errealitatea” bidegabe eta zapaltzailea izaten kontzientzia izateko.\nPedagogia kritikoaren ustez, eraldaketa soziala bultzatzeko hezi behar da, eta ez dagoena erreproduzitzeko. Arrazoi nagusien artean hauek aurki ditzakegu: gehiengoaren esplotazioan oinarritzen den sistema delako, aberastasun ekonomikoaren eta boterearen kontzentrazioa bultzatzen duelako, komunak diren baliabideak pribatizatzen dituelako, desberdintasun sozial handiak sortzen dituelako … Beraz, hezkuntza sistemaren lehentasun nagusia eraldaketa sozialaren beharraz kontzientziatzea eta eraldaketa bultzatzea izan beharko litzateke. Hezitzaileek intelektual eraldatzaile rola hartu beharko lukete. Bestalde hezkuntza beti fenomeno sozial eta politikoa da, eta honetan eta gizarte zientzietan neutraltasuna ezinezkoa da, hezitzailea eta ikerlaria jendartearen parte direlako, beraien heziketa prozesu propioaren subjektibotasunean eraikiak.\nPedagogia mota hau praktikara eramana izan da zenbait kasutan:\nHEGOA: KOOPERAZIOA, GARAPENA ETA EMANTZIPAZIOA\n1999. urtetik EHU-ko unibertsitatean burutzen da. Honen helburua, pentsamendu kritikoa, formazio espezializatua eta zuzentasun eta justizia sozialarekin konprometituz hiritarrak sortzen laguntzea da. Garapenerako hezkuntza beharrezko estrategiatzat hartzen du, eraldaketa sozialerako gizarte global kritiko eta aktibo bat sortzeko.\n“COLECTIVO ESCUELA ABIERTA”\nBerrikuntza pedagogikoaren mugimendua da. 1980. urtean Getafen sortu zen, irakasleek, ikasleek, guraso taldeak eta profesional talde batzuez osatuta dago. Hauen helburua, hezkuntzaren etengabeko berrikuntza da, gizarte aske, bidezkoa, berdina eta demokratikoa lortzeko. Eskola metodo publikoa, zientifikoa, laikoa, demokratikoa eta inklusiboa defendatzen dute.\nBeraiek egiten dituzten jarduera nagusiak:\nDebatea eta eskola publikorantz aurrea pausoak emateko proposamenen aurkezpenak dira. Debatearen gai nagusiak hauek dira: <<Hitz egin, berritu, berritu ikasi>>, <<Hezkuntza krisi garaian>>, <<Eskola publikoa eta bertako garapena>> eta << Hezkuntza kritikoa eta sortzailea>>\nHezkuntzan izan dituzten esperientzien elkartrukea\nMaterial didaktikoen sorkuntza\nBeste erakunde batzuekin elkarlanean aritzea\nAURREKONTU PARTE HARTZAILEAK PROZESU HEZITZAILE GISA\nParte hartze popularraren eta demokrazia zuzenaren instrumentu bat da, eta herritarrei aurrekontu munizipaletako erabaki batzuetan esku hartzen uzten diete.\nAurrekontu parte hartzaileen lehenengo esperientzia Porto Alegren eman zen 1988an, Partido de Trabalhadorezek boterea hartu zuenean. Bertan lehenagoko aurrekontuen egoerak aztertzen dira eta datorren urteko lehentasunak erabaki. Eskarietako bat eskola infantilen sormena izan zen, eta nahiz eta 2004ko gobernu aldaketarekin ideiak indarra galdu, herritarren espazio publikoaren aldarrikapen eta jabetzarentzat garrantzitsua izan zen. Ideia hau Latinoamerika eta Espainiako beste hirietara zabaldu zen, Figaró de Montmanyra adibidez (Bartzelona). Bertan aurrekontuaren %5-%10 bitartearekin zer egin eztabaidatzen da.\nHainbat parte hartze mekanismo daude: kolektibo ezberdinen arteko eztabaida taldeak, galdeketa popularra, ebaluatze prozesua, herritarren aholkularitza … Sektore inplikatuenetako bat haurtzarokoa da: komunikazio kanalak irekitzen dira haurren bidez familiekin, horrela herria nola hobetu eztabaidatzen da.\n“LURRIK GABEKO BRASILGO NEKAZARIEN MUGIMENDUKO” HEZKUNTZA\nLatinoamerikako mundu sozial enblematikoenetako bat da. Freire eta Marxen eragina du. Bere helburuen artean hauek nabarmentzen dira: nekazari berrikuntza eta gizarte justu bat eratzea esplotatzailerik gabe.\nHeziketak garrantzi handia du eta hiru dimentsio ditu: duintasuna erreskatatzea, identitate kolektiboko kudeaketa eta hezkuntza proiektuaren eraketa. Hezkuntza proiektu hau giza formazioan oinarritua izan behar da. “Lurrik gabekoak” modu kolektiboan hezten dira, kultura transmititzen doaz denen artean. Eta garrantzi handia ematen diete praktikei.\nEspainiako lehena Bartzelonako Verneda de Sant Martí auzoko nagusien hezkuntza zentroan burutu zen 1980an.\nHizketaldi hauetan, Joyce, Cervantes, Cortázar edota Lorca bezalako idazleen nobela eta poemak komentatu, eta eguneroko esperientzi eta bizipenak elkarbanatzen dira. Hizketaldi mota hau, Freiriar heziketan eta Habermasen ekintza komunikatiboan oinarritzen dena, estrategia eraginkor bihurtzen da zailtasunak aukera bihurtzeko eta heziketa-baztertzetik irteteko. 7 printzipio hauetan oinarritzen da: berdintasunezko elkarrizketa, adimen kulturala, transformazioa, dimentsio instrumentala, zentzuzko sorrera, solidaritatea eta desberdintasunen berdintasuna. Gaur egun hizketaldi hauek lehen hezkuntzan, bigarren hezkuntzan eta unibertsitateetan ere erabiltzen dira, iritzi eta kezkak partekatuz, pentsamendu kritiko, plural eta desberdina lantzen delarik.\nArgentinako herri-hezkuntza garatu nahi duen proiektu bat da. Bere helburua gizarte praktikak eta praktika politikoak birsortzea da, sarean lan egingo duten talde ezberdinak sortuz, hartu-emana sustatu eta formaziozko, komunikaziozko eta arte popularreko proiektu alternatiboak proposatuko dituzten taldeak dira.\n“El transhumante no busca las mejores tierras para afincarse allí, sino para extraer virtudes aún no percibidas de la tierra misma”.\nEz dute aldatu nahi, beste mundu edo herrialde paralelo bat sortu baizik oraingoari aurka egiteko, inork ez du inor hezten, baizik eta denak elkarrekin hezten dira, “nadie educa a nadie, nadie es educado por nadie, todos nos educamos juntos” Paulo Freire.\nTalde transhumante hauen tailer, eskola eta topalekuetan oso agerikoak dira eguneroko bizitzaren analisi eta ikerketa, entzute sakona, etengabeko galderak egitea, elkarrizketa, hausnarketa politikoa, autonomia eta askatasuna, etab.\nAntolatzen dituzten ferietan dantza, antzerkiak, musika, artisautza eta multimedia nahasten dira.\nOndoren, bideo batzuk ikus ditzakezue gaia gehiago sakontzeko eta ulertzen laguntzeko.\n1) “Pedagogia Critica (Henry Giroux)- Corrientes Pedagógicas Contemporáneas 4 unidad”\n- Zein da hizlaria? Unibertsitate Pedagogiko batean egina dago, ez gaude seguru zein unibertsitatekoa den: El Salvador, Bogotá, etab.\n- Zenbat irauten du? 2’33 minutu\n- Zer kontatzen du? Ideia nagusiak:\nBideo honetan modu zehatz eta laburrean azaltzen du zer den pedagogia kritikoa. Praktikaren bitartez, ikasleek kontzientzia kritikoa izatera iristen dira gizartean. Pentsakor eta kritikoak bihurtzen dira, bere inguruan gertatzen denaren kontzientzia hartuz eta mundu modernoko arazoei erantzuteko gai izanik. Ekintza egin aurretik horri buruz hausnartu behar da. Pedagogia kritikoaren ezaugarrien artean honako hauek aurki ditzakegu: autokontzientziaren eraketa, ahulen aldeko eraldaketa soziala, ezberdintasun sozialak kontuan hartu behar dira eta berdintasunaren alde egin.\nPedagogia kritikoaren nahitaezko elementuak: parte hartzea, komunikazioa, gizarteratzea, eraldaketa eta testuinguruan kokatzea.\nPertsona batek sozializazio prozesuaren bidez barneratzen duena, pertsona hori bizi den testuinguruak (familia, gizartea, kultura, hezkuntza) baldintzatzen du. Pertsona horrek egingo duen munduaren interpretazioa aurrerago aipatutako testuinguruaren menpe dago, eta interpretazio honen arabera jokatuko du honek.\n2) “Paulo Freire pedagogía crítica!”\n- Zein da hizlaria? Victoria Evelyn\n- Zenbat irauten du? 2 minutu\nHurrengo bideo honetan, Paulo Freireri buruz hitz egiten da. Honek ezagutza errealitate desberdinetatik eraiki behar dela uste du. Errealitate desberdin horiek irakasle eta ikasleengan eragiten dute. Bere ustez, irakaslea da ikasleak gizarteaz pentsatzera bultzatu behar dituena. Ikasleak bere ezagutzak eraiki behar ditu irakasleen eta beste ikasleen laguntzarekin, horrela izaki pasibo izatetik aktibo, kritiko eta pentsakor izatera igaroz. Freire behartsuez arduratu zen, hauei beste mundu batzuk irekitzeko asmoz: ezagutzaren mundua (sistematikoa) eta kontzientziaren mundua (kritika). Beraz, ikaste prozesua ez da soilik informazioa transmititzea, baizik eta mundu arrunt bat eraikitzea.\n3) Freire entre nosotros\n- Zein da hizlaria: Paulo Freire\n- Zenbat irauten du: 5’26 minutu\n- Zer kontatzen du: Ideia nagusiak:\nIrakasteko ezinbestekoa da ikastea. Hezkuntza beti izango da ezagutzaren teoria praktikan jartzea. Hezitzaileak beti behar izango du ikaslea, baita ikasleak hezitzailea ere, biak hezitzen dira. Hezitzaileak hezi egin behar du, irakasleak irakatsi eta ikasleak ikasi. Gakoa harreman hauek nola ematen direnean datza, hau praktika demokratikoa izan dadin.\n4) Habilidades del siglo XXI - Pensamiento Crítico\n- Nor da hizlaria: Educarchile\n- Zenbat irauten du: 5’10 minutu\n- Zer kontatzen du Ideia nagusiak:\nHezkuntzaren helburuak bi dira: alde batetik, pentsakerak lan egiteko behar dituen oinarrizko ezagutzak transmititzea, eta bestetik, ikuspuntu desberdinak bereizten erakustea, modu autonomoan ondorioak ateratzea. Hau da pentsatzaile kritiko batek egiten duena.\nHorretaz gain, ikuspuntu guztiak bildu behar ditu eta zalantzan jarri. Geroz eta ikuspuntu gehiago hobeto.\nPentsatzaile kritikoak ikuspuntu bat arduraz hartzen duenean, hau da, zergatik hartzen dituen dakienean, beste kultura batzuekin elkarreragitea ahalbidetzen dien gaitasunak garatzen ari da eta etorkizunarekin konprometituago dauden hiritarrak bilakatu.\n5) Practica de la Pedagogía Crítica\n- Nor da hizlaria: Quintin Obispo Armenta\n- Zenbat irauten du: 7:45 minutu\nFreirek bere ausnarketetan irakasle eta ikasleen arteko harremanaren inguruan ausnartzen du, non irakasleak irakatsi egiten duen eta ikasleak ikasi. Heziketa egoeran elementu ezberdinak ikusten ditu:\nBi puntuen arteko lotura irakasten duenak irakasten ikasten duela eta ikasten duenak ikasten irakasten duela da.\n3.-Beharrezkoa da eremu pedagogiko egoki bat\n5.-Heziketaren noranzkoa: ikasgelatik haratago zuzendu behar dira helburuak (mundua ikusteko moduak, utopiak)\nHonekin mundua aldatu nahi da klase sozial baxuko jendearentzat hobea izan dadin.\nCarbonell Sebarroja J. (2015). Pedagogías del siglo XXI. Alternativas para la innovación educativa. Barcelona: Octaedro Editorial. pp 63-90.\nEgilea Hezkuntzaren Teoria Eta Historia en 05:10\nEuskaraz irakurriz, euskara ikasi\n"La educación es el pasaporte hacia el futuro, el mañana pertenece a aquellos que se preparan para él en el día de hoy" Malcom X


Araitz - Wikipedia, entziklopedia askea.\nJoxe Manuel Zubillaga (Bildu)\n43°02′13″N 1°59′14″W / 43.036944444444°N 1.9872222222222°W / 43.036944444444; -1.987222222222243°02′13″N 1°59′14″W / 43.036944444444°N 1.9872222222222°W / 43.036944444444; -1.9872222222222\n512 (2021: −11)\n% 78,08 (2011)\n% 4,95 (2013)\n% 88,40 (2018: %-5,01)\nAraitz ([aɾaits̻]) Nafarroa Garaiko ipar-mendebaldeko udalerri bat da, Leitzaldeako eskualdean eta Gipuzkoarekiko mugan kokatua. 533 biztanle zituen 2014. urtean.\nBetelu 1694an banandu zen, eta bere udala osatu zuen.\n2009az geroztik Udalerri Euskaldunen Mankomunitateko (UEMA) partaidea da.\n8 Araiztar ezagunak\nHegoaldean, Aralarko mendilerroa udalerriaren mugakide naturala dugu, Aralarko Mallo ikusgarriak bertatik bertara baitaude: Ttutturre (1282 m), Intzako dorrea (1431 m), Aldaon (1411 m), Uakorri (1306 m) eta Balerdi (1197 m).\nEkialdean berriz Elosta (937 m), Santa Barbara (853 m) eta Urkieta (854 m) mendiak daude.\nAraxes ibaiak udalerria zeharkatzen du hego-ekialdetik ipar-mendebaldera. Aralarko eta inguruko mendietako urak jasotzen ditu, eta Gipuzkoa aldean Oria ibaira isurtzen ditu.\nIparraldean Areso du mugakide; ekialdean, Larraun eta Betelu udalerriak; hegoaldean, Aralar mendilerroa; eta mendebaldean, Gipuzkoako Lizartza, Orexa, Gaztelu eta Amezketa udalerriak, eta Tolosako Bedaio auzoa.\nAraitz harana eta Aralarko Malloen ikuspegi panoramikoa.\nHerriko armarria hiru zatitan banatuta dago: Goiko zatian, arranoa agertzen da. Beheko zatia, bitan bananduta dago: Ezkerrean basurdea eta eskuinean oreina irudikatuta daude.\n1268an agertzen da Araitz lehenengo aldiz idatzita testu batean. Garai hartan, Gipuzkoa Gaztelaren menpe zegoen, eta beraz bi erresumen arteko lurralde mugakoa zen. "Gaizkileen muga" deitzen zen orduan.\nXVI. mendean, Anduezatar jaunek agintzen zuten Araitzen, Atallun jauregia zutelarik. Beaumontarrak ziren, eta 1512an Johan Martínez de Anduezak Leringo kondeari eta gaztelar armadari laguntza handia eman zien, 400 araiztar eramanez Iruñea bereganatzeko gudura.\n1595ean, Fermín de Lodosa bertako jauna zelarik, Intzan sorgin-ehiza prozesua egin zuten. Ibarreko ia 30 pertsona atxilotu zuten, sorginkeriaz akusaturik.10 emakume eta 2 gizon hil ziren Iruñeko kartzelan, epaiketa egin baino lehen. Bizirik gelditu ziren guztiak errugabetu zituzten epaiketan, musikari bat izan ezik, 100 zigorkada eta 6 urteko erbestealdia jaso zituen kondena moduan. (1983an Pedro Olea zinegileak "Akelarre" filma egin zuen ibar honetan, 4 mende lehenago gertatutakoan oinarrituta).\nHistoriako beste gertakari nagusi bat 1714ko irailean izan zen, lubizi erraldoi batek Intzako herria suntsitu zuenean. Malloen oinetatik lur mingain batek astiro aurrera egin zuen, aurreko asteetan jasotako euriteek eraginda. Moteltasunak ahalbidetu zuen hildakorik ez egon izana, baina bai suntsiketa materialak.\nAzpirozko mendatea bertan egonda, Gipuzkoa eta Nafarroaren arteko komunikazioa bertatik igaro izan da azken mendeetan. Halaber, gerretan, armaden igarobidea izan da ibarra, horrekin batera datozen lapurketa, bortxaketa eta suntsiketekin. Hau izan zen bereziki tragikoa San Luisen Ehun Mila Semeen inbasioekin eta Karlistaldietan.\n1995ean, Araitzeko bizimodua asko aldatu zuen Leitzarango autobia martxan jartzeak, onerako zein txarrerako.\nUdalerria bost kontzejutan banatuta dago: Azkarate, Gaintza, Intza, Uztegi eta Arribe-Atallu. Era berean, azken kontzeju hori bi herrik osatzen dute: Arribe eta Atallu.\nArribek eta Gaintzak berezko udalerri bana izan zuten 1857ko errolda arte.\n2014an, populazioa horrela bananduta zegoen herrika:\nArribe-Atallu: 247 biztanle.\nAzkarate: 93 biz.\nGaintza: 66 biz.\nIntza: 66 biz.\nUztegi: 61 biz.\n2008ko erroldaren arabera, Espainiaz kanpoko sei etorkin bizi ziren herrian, biztanleen % 1,02 (Nafarroako Foru Erkidegoko batezbestekoaren azpitik).\nAraizko udal hauteskundeak\nEuskal Herria Bildu (EH Bildu) / Bildu % 89,72 7 % 89,72 7 - - - - - - - - - - - - - - - -\nEusko Abertzale Ekintza (EAE) - - - - % 78,15 6 - - - - - - - - - - - - - -\nAraiz-Tarrak (A-T) - - - - % 20,00 1 % 85,39 7 % 34,72 2 % 57,68 4 % 51,27 4 % 51,08 4 - - - -\nEuskal Herritarrok (EH) - - - - - - - - % 63,33 5 - - - - - - - - - -\nHerri Batasuna (HB) - - - - - - - - - - % 41,16 3 % 47,88 3 % 48,12 3 - - - -\nIndependenteak 2 - - - - - - - - - - - - - - - - % 54,50 4 % 26,22 2\nIndependenteak 1 - - - - - - - - - - - - - - - - % 45,50 3 % 65,89 5\nEzkerreko Nafar Batasuna (UNAI) - - - - - - - - - - - - - - - - - - % 7,89 0\n2007-2011 Imanol Iriarte Gorostegi EAE\n2011-2015 Lazaro Goikoetxea Beraza Bildu\n2015-2019 Joxe Manuel Zubillaga Mugerza Bildu\nAraizko alkate EAE alderdiko Imanol Iriarte Gorostegi atera zen, 2007ko udal hauteskundeetan. Udaleko zazpi zinegotzietatik sei lortu zituen Eusko Abertzale Ekintzak, eta hortaz, gehiengo absolutua udalean. Boto baliogabeak 4 izan ziren (emandako guztien % 1,22), eta 6 boto zuri ere izan ziren (botoen % 1,85). Abstentzioa % 39,85 izan zen.\nAraizko Udala (2007)\nEusko Abertzale Ekintza 254 6\nAraiztarrak 65 1\n2015ean Bildu izan zen aurkeztutako zerrenda bakarra. 217 boto eta 7 hautetsiak erdietsi zituen. Joxe Manuel Zubillaga Mugerza izendatu zuten alkate.\n1981ean eraiki zen, errepide nagusitik gertu eta anbulatorioaren ondoan. Hiru solairu dauzka, eta kanpoaldeko hormak zarpeaturik daude. Udala alkatea eta sei zinegotzik osatzen dute. Araizko udaletxeko idazkaria Beteluko idazkari ere bada.\nHelbidea: Kale Nagusia, 4 (Arribe kontzejua)\nGaur egun ere biztanleen % 90etik gora dira euskaldunak. Hizkerari dagokionez, Larraungo hizkera da bertakoa, erdialdeko euskalkiaren aldaera dena.\nBertako hedabideen artean Aralar Irratia dugu, bailarako herri honetan ere bere uhinak zabaltzen dituena. Mailope aldizkaria ere aipatzekoa da.\nAraiztar ezagunak[aldatu | aldatu iturburu kodea]\nMigel Olasagarre "Aita Damaso Intza" (1886-1986), fraide eta idazlea.\nUrko Aristi (1977-), kazetari eta telebista aurkezlea.\nJose Maria Jimeno Jurio (zuzendaria), Nafarroako toponimia eta mapagintza. XLVI, Iruñea, 1997. ISBN 84-235-1660-1\n↑ Araizko udal hauteskundeak 2015.\n↑ Araizko udal hauteskundeak 2011.\n↑ Araizko udal hauteskundeak 2007.\n↑ Araizko udal hauteskundeak 2003.\n↑ Araizko udal hauteskundeak 1999.\n↑ Araizko udal hauteskundeak 1995.\n↑ Araizko udal hauteskundeak 1991.\n↑ Araizko udal hauteskundeak 1987.\n↑ Araizko udal hauteskundeak 1983.\n↑ Araizko udal hauteskundeak 1979.\n↑ «Araitz - Ahotsak.eus» ahotsak.eus (Noiz kontsultatua: 2018-11-15).\nAraizko Udalaren webgunea[Betiko hautsitako esteka].\nArribe kontzejuko Kale Nagusiaren ikuspegia, Google Street View zerbitzuan.\n(Gaztelaniaz) Araitzi buruzko informazioa, Nafarroako Foru Erkidegoko Gobernuaren webgunean.\nLiburuak: Euskal Herriko bidaia-gida/Herriz herri/Araitz\nOrriaren azken aldaketa: 8 urtarrila 2022, 22:06.


Hainbat lan egiteko herritarren baimen eskaerak eta udal plantilla osatzeko proposamenak aztertuko dira arratsaldeko Tokiko Gobernu Batzarrean — Oñatiko udala\nHainbat lan egiteko herritarren baimen eskaerak eta udal plantilla osatzeko proposamenak aztertuko dira arratsaldeko Tokiko Gobernu Batzarrean\nHirigintza eta Zerbitzuak departamentuak aurkeztutako gaiak nagusi dira, ohikoa denez, gaurko batzarrerako lan zerrendan; 34 gai jaso dira eta erdiak, Hirigintza eta Zerbitzuak departamentuari dagozkio. Aipagarria da, horietako asko, herritarrek eskatutako lan baimenak direla: leihoak aldatu, teilatua, balkoiak edo zorrotenak konpondu eta fatxada margotzeko baimena eskatzen dute.\nBaina partikularren lan baimen eskaera hauezaz gain, Pertsonal Batzordetik, udal plantilla osatzeko hainbat proposamen ere aztertuko dira arratsaldeko bileran. Hala, Partaidetzako teknikariaren izendapenaren luzapena proposatuko da eta Errenta eta Diru Bilketako teknikaria hautatzeko oinarriak eta deialdia egitea. Era berean, gizarte langile batek bere plazari uko egin diola eta, honen ordezkoa izendatzea proposatuko da.\nOngasuna Batzordea, Ongizate Zerbitzuak eta Berdintasuna departamentua dira gaurko Tokiko Gobernu Batzarrerako gaiak aurkezten dituzten beste Udal sail batzuk. Berdintasuna departamentuak, azaroaren 25eko egitarauaren baitan, dokumental baten emanaldia programatu denaren berri emango da. Indarkeria matxisten aurrean feministak martxan izeneko dokumentala eskainiko da datorren asteazkenean, hilaren 9an, Bidebarrietako Erabilpen Anitzeko Gelan. Dokumentala ikusi ondoren solasaldia egin asmo da bertaratutakoekin. Horren berri emango da, beste hainbat gaien artean esan bezala, arratsaldean Udal Gobernu Taldeak egingo duen asteroko bileran.


27 positibo berri - Tolosaldea - Tolosaldeko ataria\n27 positibo berri\nTolosaldeko Ataria 2020-11-19 13:33\nTolosan 15, Amasa-Villabonan 6, Ibarran 2 eta Asteasun, Iruran, Larraulen eta Zizurkilen positibo bana atzeman dituzte.\nOsasun sailak emandako datuen arabera, 14.886 test diagnostiko egin zituzten atzo, eta horietatik 1.069 (%7,2) positiboak izan ziren. 478 Gipuzkoan atzeman zituzten, eta 27 Tolosaldean.\nAmasa-Villabonak (1.337) eta Tolosak (866) gorriz jarraitzen dute, azken hamabost eguneko intzidentzia tasa kontuan hartuta. Tolosaldeko ESIak, eta Alegia, Ibarra, Villabona eta Tolosako osasun eremuek ere gorriz jarraitzen dute.\nOspitaleen egoerari dagokionez, COVIDaren ondorioz 56 pertsona ospitaleratu ziren atzo, orotara 47 pertsona daude EAEko ospitaleetan, eta COVIDa duten 133 pertsona daude ZIUn.


Hotel Ortuella / Ortuella-Bizkaia / Non-nahi Lo123\nPolígono Granada, 1 – 48530\nTel: +0034 635 32 04\n+ Gehitu logela\nBizkaiko merkataritza-gunerik onenaren inguruan dagoen Hotel Ortuella hau eraiki berria da, Bilbao Exhibition Centerretik (BEC) eta Bilboko portutik (Santurtzi) 5 minutura, baita La Arenako hondartzatik edo Zugaztietako golf-zelaitik ere.\nBilboko aireportua hiriaren erdigunetik 15 minutura dago.\nHotel Ortuellak 20 logela, 2 suite, 2 banako logela eta 16 logela bikoitz ditu.\nBai gelak bai bainugelak ezin hobeto apainduta daude Hotel Ortuellan, estilo modernoarekin eta egungo bezeroen beharretara egokituta.\nHotel Ortuellaren azpiegitura eta zerbitzuen artean, hauxe eskaintzen da: kafe/jatetxe bat, gosari berezi bat, pintxo eta anoa ugari, eguneko menuak eta menu itxiak, enpresa-bazkariak, taldeentzako menu pertsonalizatuak, oturuntza ospakizunak eta agur-afariak dastatzeko aukera.


Ibn Taymiyah - Wikipedia, entziklopedia askea.\nTaqi ad-Din Ahmad ibn Taymiyyah, izen osoa Taqī ad-Dīn Abu 'l-ʿAbbās Aḥmad ibn ʿAbd al-Ḥalīm ibn ʿAbd as-Salām Ibn Taymiya al-Ḥarrānī (arabieraz تقي الدين أبو العباس أحمد بن عبد السلام بن عبد الله ابن تيمية الحراني) (Harran, Mesopotamia, egungo Turkia, 1263ko urtarrilaren 22a - Damasko, Mamelukoen Inperioa, 1328ko irailaren 26a) arabiar teologo musulmana izan zen.\nHarran, 1263ko urtarrilaren 22a\nCairo Citadel (en)\nDamasko, 1328ko irailaren 26a (65 urte)\nShihab ad-Din ibn Taymiyyah\nMajd ad-Din ibn Taymiyyah (en) (aitona)\nMuhammad ibn al-Hasan Saʼigh (en)\nIbn Qayyim Al-Jawziy (en)\nIbn Kathir (en)\nṢafadī, Khalīl ibn Aybak (en)\nChihab al-Umari (en)\nDamasko eta Kairo\nA Great Compilation of Fatwa (en)\nMinhaj as-Sunnah an-Nabawiyyah (en)\nAl-Aqidah Al-Waasitiyyah (en)\nKoranaren eta sunnaren tradiziora itzultzea aldarrikatu zuen beti. Islameko mugimendu tradizionalak aitzindari eta maisutzat aitortu zuen XVIII. mendetik aurrera.\n1268an Damaskoko hirira jo zuen, mongoliarren erasoetatik babesteko, eta han egon zen ikasle eta, geroago, irakasle. Tirabira handiak izan zituen Damaskoko agintariekin, eta mongoliarren aurkako borroka gidatu zuen 1299tik 1303ra bitarteko urteetan. Alexandriara jo zuen 1309. urtean, eta Egipto aldeko politika-arazoez arduratu zen, 1313. urtean mongoliarren erasopean zegoen Damaskora itzuli zen arte. Zailtasun handiak izan zituen hiri hartan, bere erlijio ideiengatik, eta kartzelan ere eduki zuten hainbat alditan.\nLiburu asko idatzi zuen Ibn Tayniyahek, islamaren eta lege-iturrien ikuspegitik betiere. Obra nagusiak: Minhaj as-sunnah ("Tradizioaren bidea") eta As-Siya-sat ash-shar´iyah ("Politika Juridikoaren tratatua").\nIbn Taymiyahek aurkari asko izan zuen bere garaian, baina berebiziko eragina izan dute bere ideiek azken bi mendeotako islamiarren artean (1792. urtean hil zen Abd al-Wahhaben ondoko wahhabita integristen artean bereziki).\nMultimedia: Ibn Taymiyyah\nAzken aldaketa 15 abuztua 2021(e)an, 21:37(e)tan\nOrriaren azken aldaketa: 15 abuztua 2021, 21:37.


Guraso banandu batek semearen mantenu-kuota ordaindu behar al dio beste gurasoari, berarekin oporraldietan dagoen bitartean ere? | Revista\n: Guraso banandu batek semearen mantenu-kuota ordaindu behar al dio beste gurasoari, berarekin oporraldietan dagoen bitartean ere?\n"Elikagaiek ez dute arazten, nahiz eta irabiaki berde gisa hartu eta hamar euroan litroa"\nBananduta nago 2001 urteaz geroztik eta zazpi urteko semea dut, guraso-agintea partekatuta. Umearen mantenua nik ordaintzen dut hilero. Umeak nirekin hilabete eta erdia oporretan eman duelarik, epe honetakoa ere ordaindu behar ote diot amari? Horrelakorik ez egitea agintzen omen du logikak, epe honetan gastuak ene konturakoak izan baitira. Dena den ez dakit legezkoa den, sententziak horrelakorik ez baitu xedatzen.\n/imgs/20041001/img.consultorio.01.jpgBanantze edo dibortzioan adin txikiko seme-alaben zaintza gurasoetako baten eskuetan uzten denez, besteak bisitatzeko obligazio eta eskubidea du. Asko-askotan eta adin txikikoen oporraldiei dagokienez, bisitatzeko eskubide hori, zaintza ez duen gurasoarekin umeak oporren erdia ematean gauzatzen da. Hortik dator kontua: adin txikikoak zaintza ez duen gurasoarekin eman duen oporraldi horietako mantenua ere ordaindu behar ote zaio beste gurasoari, egun horietako elikagaiak zaintza ez duen gurasoaren konturakoak izan direla gogoan izaki. Kontu horri, beraz, erantzuna emateko, kontuan izan behar da "legezko elikagaiak" eguneko edo hileko elikadura hutsa baino askoz ere gehiago direla. Elikagaiengatiko pentsioak seme-alabak bere oporretan izan ditzakeen gastuak baino premia gehiago estaltzen ditu. Adibidez, badira urtebeteko maiztasuneko (edo, gutxienez, hilabete baino maiztasun handiagoko) gastuak ere. Espainiako Kode Zibileko 42. artikuluak dioenez, elikagaitzat jotzen da umea elikatzeko, janzteko, bizitzeko, hezteko eta sendatzeko behar duen guztia, atal horiek maiz oporretako janez kanpokoak badira ere. Beste alde batetik, pentsio horren munta finkatzearen oinarria beharturiko gurasoaren urteko diru-sarreren eta urte osoko gastuen ponderazioan datzanez, pentsioa finkatuz gero, hilean horrenbeste ordaintzea xedatzen da. Gure iritziz, egokiena banantze-kasuan interesak defendatu zituen abokatuarekin kontsultatzea izango da. Nolanahi ere, seme-alaben interesak gurasoenei lehenesten zaizkienez, epaitegi gehientsuenek horrelako eskabideei ezezkoa ematen diete, arauak ahalik eta seme-alaben alderago gerturatzearren.


2020-03-26 - Goierriko Hitza : Goierriko Hitza\nIrizarrek apirilaren 14ra arte itxita jarraituko du\nAste santura bitartean ez dute lanik egingo, "protokoloak betez jarduerari ekiteko" baliabiderik ez dutelako. Apirilaren 14tik aurrera ere, 2 produkzio lerrotan bakarrik jardungo dute.\nBi lagunek positibo eman dute Beasaingo Arangoiti adinekoen egoitzan\nOraingoz ez dute sintoma larririk. Isolamendu egoeran jarri dituzte. Gaixotasun sintomak azaldu dituztenei egin zaie koronabirusaren proba eta gaur jakinarazi dituzte lehen bi positibo kasua\nAtzoko barealdiaren ondotik, gaurko datuek beste sei kasuren berri eman dute. Ordizian, Beasainen eta Zumarragan agertu dira azkenak. Ospitalean 9 lagun daude ingresatuta.\nPositibo kasuak Goierrin (2020-03-24)Positibo kasuak Goierrin (2020-03-23)Positibo kasuak Goierrin (2020-03-22)\nSare Herritarrak presoen aldeko argazki aldarrikatzailek jasoko ditu bihar\nFacebooken zuzeneko emanaldia eskainiko dute 19:00etan, eta 19:30ean etxean ateratako argazkiak jaso eta zabalduko ditu.\nZiklistak ere bizitzaren mendatean\nEgutegian ez zetorren aldapa gogor batekin topo egin dute txirrindulari profesionalek. Etena, etxeratzea, hanka lurreratu beharra. Helburu pertsonalez gaindi, egoera orokorra dute kezka.\nKoronabirusak ez du Goierriko adinekoen egoitzetan sartzea lortu\nLangileak oso gogor lan egiten ari dira. Senitartekoen bisitak debekatu egin dituzte. Suhiltzaileak adineko egoitza guztietako gela eta komun guztiak desinfektatzen ari dira\nEtenik ez garraiogintzan eta gasolindegietan\nGasolindegietan lanean jarraitzen dute, baina denda eta komun zerbitzua garraiolarientzako bakarrik eskaintzen dute. Kamioien tailerrak ere irekita daude, baina plantilla murriztuta ari dira batzuk\n'Nun dago Nun?' dokumentala\nXabier Urrate eta Mikel Diez mendizaleek 2017an Himalaiako Nun mendira egindako espedizioa jasotzen du dokumental honek.\nLegazpin plaza birtuala dute\n'Legazpinsortzencovidea.eus' ataria sortu dute, legazpiarren bilgunea izan dadin. Herritarrek sorkuntza bideoak konpartitu ditzakete: abestiak, dantzak, ipuinak...


Ez dugu gezurrezko testigantzen beharrik, eskerrik asko | Gaitzerdi\nHasiera » Bertsolaritza » Ez dugu gezurrezko testigantzen beharrik, eskerrik asko\nBertsolari Txapelketa Nagusiko 6. finalaurreko saioa (2. itzuliko 2.). Donibane Lohizune (Euskal Herria). 2017ko Azaroaren 26a. (Gari Garaialde / Bostok Photo / Bertsozale Elkartea)\nArtikulu honek ez luke beste epai bat gehiago izan nahi, epaileen lana oinarri duen Epaiketan (barka, Txapelketan). Sei bertso izan ziren Donibane Lohizunen; “kartzelako lana”ren herena (ariketa honi izena aldatzeaz ere hitz egin genezake noizbait, ez?). “Gezurra esan duzu. Merezi izan du” gaia jarri, eta indarkeria matxistako kasu baten epaiketan, gezurrezko testigantza emango zuenaren bidea hartu zuten bi bertsolarik. Bertsolaritza jolas gisa bizi nahi dugunon mesedetan, lasaitu gaitezke onartuz bertso horiek ere joan egin zirela, ez dutela gezur batek El Correon egiten duen minik sorrarazi, ezta gezur batek epaiketa batean duen ondoriorik ere, ezta Legebiltzarrean esandako gezurrak herritarren artean sortzen duen lotsarik ere. Bertsoa jolas izatea da bat-batean sortzen ari den bertsolariaren eta lehen kolpean edozer entzuteko prest dagoen entzulearen oinarrizko baldintza. Sormen jolas baten emaitza gisa hartu genituen bertso hauek ere, jolasek merezi duten seriotasun osoarekin, noski.\nArtikulu honek ez luke beste epai bat gehiago izan nahi, horregatik ez zait axola zein bi bertsolarik kantatu zuten paper horretan. Izan zitezkeen beste bi edo beste hamabi. Hauxe baizik ez du artikulu honek esateko:\nGezurra epaiketetan, beste aldean dago\nHorrela ikusi dugu erailketa eta bortxaketa matxistetako epaiketa eskandalagarrienetan. Emakume bat bortizki erail ostean, edo taldean bortxatu, bideoa sare sozialetan zabaldu eta larderia osoz koadrilari kontatu ostean, erasotzaileak epaiketara azaltzen direla ebidentea den ekintza nagusia bera ukatuz: ezetz, ez zutela bortxatu, edo ezetz, burua kolpatzeko arma bila joana bazen ere ez zuela hil nahi. To, gizarte osoari arpa jotzeko moduko kopeta, azala eta barrena. Eurek ere pentsatu dezakete bertsotarako gaiak zioena, alegia, beren gezurrak merezi izan duela. Kasu askotan eta askotan zigorrak arintzeko balio izan die behintzat. Bai, pentsa dezakegu “ea nork hartzen duen kabroi baten rola bertsotan, txaloak eta puntuak jaso nahi baditu!”. Baina finalaurrekoetan entzun ditugun bertsolari guztien maila ikusita, seguru bide hori ere lantzeari ekinez gero lau urte barru era guztietako pertsonaiak (miserableenak barne) bakarkako lan sinesgarri eta baloratuak egiten entzun ditzakegula.\nHorregatik, gezurra epaiketetan beste aldean dagoelako, justizia egin nahian gezur bat deklaratzeko prest zegoen pertsonaiaren rola hartu izana injustizia handia iruditu zitzaidan. Indarkeria matxistagatik jarritako salaketetan %0,014 direlako gezurrezkoak, bestelako salaketa kasuetan izaten diren gezurrezko kasuak baino askoz gutxiago. Gezurraren susmoa, faltsukeriaren lurrina erasotua izan den emakumearen aldean jartzea, gainkarga izateaz gainera, ez dator errealitatearekin batere parean.\nEz dugu (bertso hauetan, gizon baten) testigantza faltsuen beharrik, indarkeria matxistako kasuetan erasotua izan den emakumea babesteko eta erasoa egin duen gizonezkoa salatzeko:\nArgazkia: Lea-Artibai eta Mutrikuko Hitza.


BHCK jaialdia, hardcore doinuak Durangaldean zabaltzeko lanean - Berriz - Anboto.org\nBHCK jaialdia, hardcore doinuak Durangaldean zabaltzeko lanean\nAritz Maldonado 2019-10-25 13:30\nHerritarrak hardcore doinuetara hurbiltzeko asmoz, Berriz HardCore Krew taldeak musika jaialdia antolatu du. Laugarren edizioa du jaialdi honek. "Tontoka-tontoka hasi zen guztia", azaldu du Eneko Baseta BHCKko kideak. "Billy The Kid talde costarricarra Europatik zehar zebilen biran, eta BHCKko kide baten urtegun festa egin genuen taldeagaz batera.\nOndo irten zen, jendeak gogotsu amaitu zuen, eta, hortik abiatuta, kontzertu gehiago antolatzen hasi ginen", gaineratu du. Ordutik, taldea egonkortzea lortu dute eta hamaika kontzertu antolatu dituzte. Egun, 22tik 40 urtera bitarteko dozena bat lagunek osatzen dute BHCK, eta gehiengoa berriztarra izan arren, Zaldibarko eta Durangoko taldekideak ere badituzte.\nAritu eta aritu, elkartea ezagunago egitea eta inguruetan ere saretxoa egitea lortu dute. "Hardcoreak gauza on bat badu, eta hori taldeen arteko hartu-eman sarea da. Musikarien eta zaleen arteko hartu-emana estua da. Egiten diren hartu-emanetatik sortzen da hori. Jotzeaz gainera, antolatu ere egin behar dira kontzertuak, bestela, nola mantenduko da eszena? Horrek ematen dio bizitza", dio Basetak.\n30 minutuko muturrekoak\nKontzertuei dagokienez, iazko formatua mantenduko dute: kontzertuak 18:00etan hasiko dira, eta festa gauerdiaren aurretik amaituko da. BHCKko kideentzat erronka bat izango da jaia antolatzea. "Zazpi taldeko festibala egitea lan handia da gurea lako elkarte batentzat, baina polita izango da. Zapatuan ikusiko ditugun asko lagunak dira, eta itzela izango da eurekin oholtza gainean jotzea zein azpian dantzan elkartzea", esan dute.\nHardcore doinuen adar desberdinak egongo dira ikusgai zapatuan Hiltegixen: Norkzer?! eta Revert taldeek punka eta abiadura daramatzate zainetan. Bestalde, Cuero taldea Oi! doinuetara hurbiltzen da gehiago. No Regret gasteiztarrek Eres polvo lan berria aurkeztuko dute, eta Arma X Madriltik datorren boskote gazte bat da. Stronger Together eta Unfix taldeak arituko dira Durangaldeko ordezkari lez. Bigarrenen kasuan, euren lehenengo kontzertua izango da.


Aurreztu 50 $ Zure MarketingProfs PRO kidetzan | Martech Zone\nEskuragarri dauden abantaila eta ikastaro harrigarri batzuk ikusi ez badituzu Marketin frogak, benetan beharko zenuke. 10 urte baino gehiago daramatza Marketinek gaur egun merkatuan benetan zer funtzionatzen duen eta zer ez erakutsi die profesionalei.\nOinarrizko kidetzak artikulu eta buletin liburutegi aberats baterako sarbidea barne hartzen du. PRO Membership-ek mintegi didaktikoak, Take 10 webcast laburrak, Case Study Collections inspiratzaileak, SmartTools erabilgarriak eta gehiago gehitzen ditu. Erregistratu gaur, eta ikasi zergatik oinarritzen diren 492,000 profesional baino gehiago MarketingProfs-ekin funtzionatzen duten marketin programak eraikitzen laguntzeko.\nSartu gaur kupoi kodea erabiliz DKVIP eta 50 $ -ko beherapena izango duzu PRO bazkidetzaren kostutik 279 $ -tan!\nInternet marketin aholkuez, marketin aholkuez eta marketin adituez beteta dago, baina hor dagoena zabor hutsa da edo jakiteko nahasgarria da. MarketingProfs erredakzio taldeak marketin zarata hori guztia mozten du zertaz ari diren dakiten adituak eta lubakietako merkaturatzaileak aurkitzeko. Beren ezagutzak hartu eta marketin adimendunekin nahasten dituzte, gure buletinak, konferentziak, mintegiak, podcastak, artikuluak eta web igorpenei esker benetan erabil ditzakezun aholku praktiko bihurtzeko.\nBehar bezala ari dira egiten, milioika dolarreko konpainia dira, eta munduko korporazio handienetako 492,000 ekintzaile, enpresa txikien jabe eta merkatari profesional baino gehiagoko komunitateari zerbitzua ematen dio.\nTags: deskontuamarketin frogakberri


258 egun antzu | Gizartea | Berria\n258 egun antzu\nEkainaren hasierarako txilibitu hotsa ibiltzen da Irunen; irailaren erdialdera arte bizirik irudikatu behar da Hondarribian alardearen oihartzuna. Hilabete horiek ez dira akaso onenak oraindik gaiztotuta dagoen gatazka baten inguruan aritzeko, eta ulertzekoa litzateke horietan zuhurtasuna. Baina zer gertatzen da urtearen gainerako 258 egunetan? Zer ari dira egiten erakundeak orain dela 22 urte lehertu eta oraindik bizi-bizi dagoen gatazka hau bideratzeko? Nor da porrot honen erantzulea? Atzo Kale Nagusian ikusi ziren irudiek galdera horiek ozendu behar lituzkete. Izan ere, iraileko lehen astean egiten diren adierazpenek —ekainaren hondarrean, Irungo kasuan, aurretik lan trinkorik ez bada egin, ez dute deusetarako balio: lehendik nahasitako giroa oraindik ere gehiago korapilatzea dakarte. Plastiko beltzak kentzeko aspaldi eskatu behar zuten erakunde guztiek: zalantzarik txikiena egin gabe, salbuespenik gabe. Aurten azken orduan gai horren harira ohar bat ateratzeak hedabideetan goiburu asko eman dizkio seguruenera Denis Itxaso Kultura diputatuari, baina auziaren lanketa oso kamutsa da hori. Atzo ikusi zen.\nAurreko legealdian —EH Bildu foru gobernuan zela— ebatzi zen gatazka lantzeko erakunde arteko mahai bat eratzea. Egoeraren diagnosi bat egin, eta ekintza plan bat antolatu zuten: aurrera urratsak egiteko garaia zen hortik aurrera. Orduan ikusi ziren, halaber, lehen aldiz, foru agintariak desfile parekideei babesa ematen. EAJ eta PSE berriz foru gobernuan daudenetik, ordea, datu oso gutxi daude mahai horren funtzionamenduaren inguruan, eta lausoak. Erakunde gisara, halaber, alarde parekideen aldeko babes keinuak desagerrarazi egin dituzte. Hala ere, lan «iraunkorrean» ari direla esaten dute foru gobernuan: gaiari buruzko ikerketa bat ondu dutela, eta aurki «etorkizunerako ibilbide» bat hasi nahi dutela. Kontua da hiru urtean ez dela ia ezertxo ere mugitu. Eta atzo Kale Nagusian ikusi ziren irudiek gogora dakarte lan handia dagoela egiteko, eta ekintzen aroan irmo murgildu ezean auziak urteak egin ditzakeela oraino: gotortuta, gaiztotuta.\nEtengabe PSEk eta EAJk «jaia ulertzeko bi moduei» buruz egiten dituzten erreferentziek, gainera, kezka besterik ezin dute sorrarazi. Tradizioaren defentsan ari omen direnek ukatu egiten dute alarde parekidearen existentzia bera, eta guztiz bidezkoa den zerbaiten ukazioan oinarritzen den ezerk ezin du izan «jai bat ulertzeko era bat». Eta hori esplikatu egin behar da, eta landu egin behar da: bizikidetzaren oinarrizko kontzeptu bat delako. Erakundeek argi izan behar lukete hori, eta gaiaren inguruko gogoeta sustatu behar lukete. Aldiz, horretarako ahaleginik ere ez dute egin urteotan guztiotan.\nTabua hitza edonon agertzen da Irunen eta Hondarribian alardeari buruz solastatzen hastean, eta gertuko erakundeek —udalek, foru aldundiak— ez dute inoiz egitasmorik sustatu edo bideratu esan ezin diren horiek lantzeko. Ezta babestu ere. Argigarria da zer jazo den eskualdeko eskoletara gaia eramateko ondu duten unitate didaktikoarekin —Irungo Berritzeguneak egin du—; klaustroetan aurkezten ere ez dira ausartu hainbat eskolatan, eta erabili dutenetan esperientzia onak izan badituzte ere, garesti pagatu dituzte. Gaia jorratzea erabaki duten zentroen kontrako arbuio mezuak eta kritikak gogor zabaldu dituzte hautu baztertzaileen aldekoek. Hezkuntza Sailak badaki zer jazo den; udalek ere izango dute, noski, sorturiko zurrunbiloaren berri. Aldiz, inortxok ere ez ditu babestu hezkuntzako profesional horiek.\nMin ematen zuen atzo Kale Nagusiak. Espaloian, neska gazteak oihuka, plastiko beltzen atzean; kalean desfilatzen, neska gazte gehiago, begiak busti-busti asko, presioari aurre egin ezinik. Eta beste 258 egun antzu zenbatu beharko dira datorren urtean?


HomeMatia premiado por partida doble en el último Congreso de la SEGG\nOhi bezala, Matia Fundazioko zenbait profesionalek Espainiako Geriatria eta Gerontologia Elkartearen Biltzar Nazionalean parte hartu dute. Oraingo honetan, Kanaria Handiko Las Palmas hiri politeko Alfredo Kraus & nbsp; Kongresu Jauregian. "Nola esku hartu zahartzearen erronken aurrean" lelopean, 1.1000 biltzarkide inguru bildu dira, adineko pertsonentzako zerbitzu soziosanitarioek dituzten erronka nagusiei & nbsp; aurre egiteko.\nHona hemen gure parte-hartzearen laburpen bat:\nBiltzarreko hizlarien artean, Miguel Leturia , Matia Institutuko & nbsp; aholkularitzako arduraduna, eta bertan zeuden guztiekin partekatu zuen & nbsp; eredua aldatzeko esperientzia Kanaria Handiko Kabildoko bi egoitza-zentrotan: Taliarten eta El Sabinalen.\nEnrique Arriola doktoreak ere txosten bat aurkeztu zuen, Matia Fundazioko Bermingham Ospitaleko geriatrak eta SEGGko Dementzia Taldeko koordinatzaileak. Bere kasuan, depresioaren tratamendu terapeutikoaz hitz egin zuen.\nSergio Alfonso Berminghameko geriatrak poster bat aurkeztu zuen zainketa aringarrien ikerketa bati buruz, unitate kronikoetan eta eriondoko unitateetan sartzeko irizpideei buruz.\nAurreko guztiaz gain, SEGek urtero ematen dituen sarietako bitan saritu dituzte Matiako profesionalak.\nSara Marsillas, Matia Institutuko ikertzaileak irabazi du Gizarte eta Portaera Zientzien arloko ikertzaile gazte onenaren saria 2017-2018.\nÁlvaro García da artikuluaren lehen egilea "Arreta tradizionala duen dementzia duen pertsona-talde baten eta pertsona ardatz duen arreta duen talde baten inplikazioa aztertzea", zeinaren bidez Beltran Baguena 2018 saria eskuratzen baita. Sari hori REGGn (Revista Española de GeriG) argitaratutako artikulu onenei ematen zaie.


Hau da: Alitalia azken hegaldirako aireratzen da\nHasiera » Azken albisteak » Airlines » Hau da: Alitalia azken hegaldirako aireratzen da\nAirlines • Aireportuko • Abiazio • Europako Azken Albisteak • Nazioarteko Azken Albisteak • Azken Bidaia Albisteak • Negozio Bidaiak • Italia Azken Albisteak • Berriak • Pertsonak • berreraikitzen • Arduraduna • Turismo • Garraioa • Bidaia Wire Albisteak • Joerak\nHau da: Alitalia azken hegaldirako aireratzen da.\nCiao, bella! Bandera italiarreko garraiolariak 75 urte daramatza gaur amaitzear.\nItaliako 75 urteko bandera nazionaleko garraiatzailea, Alitalia, Europako hirugarren aire konpainia handiena zen 1960ko hamarkadaren amaieran, British Airways eta Air Franceren atzetik.\nItaliako gerraosteko boom ekonomikoarekin lotuta egon zen hegazkin konpainia dirua galtzen ari da 2008tik.\nAlitalia ostiralean operatzen hasiko den estatuko aire konpainia berri batekin ordezkatuko da, ITA.\nItaliako bandera nazionaleko garraiolaria, Alitalia - Europako hirugarren aire konpainiarik handiena 1960ko hamarkadaren amaieran, British Airways eta Air Franceren atzetik, hamarkadetan Italiako gerraosteko boom ekonomikoarekin lotuta egon zena, azkenean 75 urteko ibilbidea amaitzen ari da.\nAlitalia, bere azken hegaldia gaur, urriaren 14a, egitea aurreikusten da Cagliarretik Erromarako zerbitzuarekin.\nGaurtik aurrera, Alitalia ordezkatuko dute estatuko aire konpainia berri batekin, ITA, eta ostiralean hasiko da lanean.\nAlitaliak Sardiniatik egin duen azken hegaldia Erroma-Fiumicino aireportuan ukituko dela espero da 11: 10ean (21:10 GMT), aire konpainiaren bozeramaile batek esan duenez.\nMundu mailako aire garraiolari indartsua zenean, urtero 25 milioi bidaiari zeramatzan urtero 1990eko hamarkadan hasierako 10,000 urtetik 1947an, Alitalia aita santu bat eraman zuen munduko lehen konpainia izan zen, Shepherd One izenarekin ezagutzen zen aita santuko hegazkinarekin. Alitaliak lau aita santu eraman ditu kontinente guztietako 171 herrialdetara.\nBaina 2000ko hamarkadaren hasieran gauzak aldatu egin ziren.\nAlitaliak dirua galtzen du 2008. urtetik, 2017an porrot egin zuen eta administratzaile berezien eskuetan jarri zen. COVID-19ri lotutako aire bidaien murrizketak Alitaliaren arazoei gehitu zitzaien.\nAire konpainiak 25eko abuztuaren 2021ean utzi zion txartelak saltzeari.\nIrailean, Europako Batzordeak oniritzia eman zion ITA (Italia Trasporto Aereo) eta erabaki zuen konpainia berria ez zela bere aurrekoak 900an jasotako 1 milioi euroren (2017 milioi dolar) erantzule izango.\nAlitalia izena oraindik hilda ez zegoela eta akordio bat egon zitekeela jakinarazi zuten arren, marka saltzeko hasierako enkanteak ez zuen eskaintzarik erakarri eta ITAk esan zuen hasierako prezioa altuegia zela.\nNola da Suite Sandals Luxury Resorts-en\nSemaforo sistemak britainiarren bi heren geldiarazi zituen...\nSandals and Beaches Resorts 13 urpekaritza aldizkari berri irabazi...\nHolland Americako Rotterdam 4.1 milioi dolar...\nErrusiak Austria, Suitza ... murrizketekin amaitu ditu\nArkitektura klasikoaren zaleentzako helmuga nagusiak\nAEBetako hegazkin-ontziak ikusi dituzte Txinako basamortuan\nGarunaren osasunaren osagarriak: orain dementzia gelditzea?\nAktorea protagonista da Turismoko Film Berrian EAEko hiribururako\nEmirates eta Gulf Air: lehiarik ez?\nLas Vegasera hegaldi berriak San Josetik, Bostonetik...\nArrakastaren zerrenda batean zaude: Txinak Taiwan mehatxatzen du...\nHelikopteroak Indian: Azpiegituretarako eta ...\nIsraelgo Omega zulagailuak berri baten agerraldia simulatzen du...\nPerricone MD-k CBD Hipoalergenikoa azala sentikorra handitzen du ...\nMunduko 4 hondartza-helmuga onenetako 5 AEBetan daude\nBritainiarrek diote ingurumena eta iraunkortasuna garrantzitsuak direla...\nEzkontza Turismoa: Bizitza Berria Arnasa Bidaiei eta...\nGeorgiako xake izarra Netflix auzitara eraman du deitzeagatik ...\nBrexit-ak mundu mailako bidaietan izan duen eragin osoa ez du...\nRoyal Caribbean "noranahiko gurutzaldia" moztuta...\nBidaia-enpresek teknologia erabiltzen dute modu eraginkorragoan parte hartzeko...\nJamaikak ongi etorria ematen dio American Airlines konpainiaren zerbitzu berria\nKia Niro berriak munduan debuta egin du


Lur puskak - Arrosa\nCelosamente Gordea 2012/10/11\nKristalezko pote batean sartutako lurra daramat aldean. Aspaldi etxaurrean eskura emandako lurra, herentzian utzi zidatena. Usain egiten diot autobusean noala, jendeak nitaz zer pentsatuko duen kezkarik hartu gabe. Atzamarrekin ukitzen dut itsasoak ezustean harrapa ez nazan negu luzeko uholderik baletor, lehorrean mantentzen nau, euriaz babestu beste aterperik aurkitzen ez dudanetan. Kristalezko potean gordetako lurretan abailtzen dut neure burua, hankak hondoratu belaunetaraino alboetara begiratu eta zorabioak jotzen didanetan, heltzeko besterik ez daukadanean. Izaren zabalera osoa igurzten dut gaualdean lur horrekin loak hartu baino lehen, aurpegia garbitzeko darabilt goizero, haragizkoagoa naizela sentitzen laguntzen dit, buztinezkoago bihurtu. Kristalezko pote batean kabitzen den beste lur daroat nirekin, litro erdi bat gutxi gorabehera, asegaitz zaidan edonor asetzeko beste, inoiz ikusi den iñurrien erresumarik izugarriena eraikitzeko lain, gizaki batek bere burua akabatzeko adina lur, kristalezko pote batean sartuta daramat aldean, non zapaltzen dudan ahaztu ez dezadan inoiz.


ULMA taldeak 26 milioi euroko mailegua eskuratu du Europako Inbertsio Bankutik — Oñatiko udala\nULMA taldeak 26 milioi euroko mailegua eskuratu du Europako Inbertsio Bankutik\nKooperatiba taldearen berrikuntza eta hazkuntza estrategia finantzatzera zuzenduko da dirua\nOstiralean sinatu zen 26 milioi euroko maileguarekin Ulmak Ikerketa-Garapena eta Berrikuntza proiektuak inplementatu ahal izango ditu, eraikuntzaren industrian zentratuta, segurtasuna eta produktibitatea handitzeko xedez. EIBren finantzaketarekin ULMAk inbertsio berriak egin ahal izango ditu estatuan eta Polonian dituen guneetan, eraikuntzarako duen alokairuko ekipamendu eta makinen flota handitu eta modernizatuz. Inbertsio honek eraikuntzarako sistema osagarrien alorrean ULMAk Europa mailan duen lidergoa sendotzen lagunduko du. Kooperatiba taldeak 300 lanpostu baino gehiago sortzea aurreikusten du, inbertsio plan honi esker.\nAkordioa EIBko lehendakariorde Emma Navarrok eta ULMA taldeko zuzendari nagusi Iñaki Gabilondok sinatu zuten ostiralean. Mailegua Juncker Plana izenez ezagutzen den Europarako Inbertsio Planen barruan kokatzen da eta enpresen lehiakortasuna bultzatu eta enplegua sortzea sustatzen duten proiektuak finantzatzen ditu.\nEIBren moduko erakundeen babesak, taldeak berrikuntza eta hazkundearen alde egindako apustua indartzen duela esan zuen Ulma taldeko zuzendari nagusi Iñaki Gabilondok akordioa sinatzerakoan. EIBko lehendakariordeak, berriz, adierazi du honelako ekimenak garrantzitsuak direla Europar Batasuneko ekonomiarako funtsezkoa den eraikuntzaren sektorean teknologia berrien garapena eta puntan dagoen enpresa baten lehiakortasuna, nahiz lanpostu sorrera, ziurtatzeko.\nFinantzaketa iturriak dibertsifikatzeko duen estrategiaren barruan formalizatu du ULMAk operazioa, horretarako duen ULMA Inversiones sozietatearen bitartez.


Lege-Oharra - Villa Favorita\nHartutako neurriak: COVID-19WEBCAM\n1. Informazio orokorra:\nSucesores de Urbistondo SL (aurrerantzean, Villa Favorita Hotel Singularra), B-20673059 IFK duena; helbide hau duena: Zubieta kalea 26, 20007 Donostia, Espainia; Gipuzkoako Merkataritza Erregistroan inskribatuta dago: 1771. liburukia, 0 liburua, 1. folioa, 8. atala, SS-16238 orria, 1. inskripzioa, 843 931 111 telefonoa.\nWeb orri hau (http://www.hotelvillafavorita.com) Villa Favorita-ren jabetzakoa da, eta Interneteko erabiltzaile guztiei informazio, jarduera, produktu eta zerbitzu turistikoak ezagutzera emateko eta haietara sarbidea izateko aukera emateko sortu eta diseinatu da. Lege-ohar honen helburua da erabiltzaile guztiek aipatutako web-orrirako sarbidea eta haren erabilera orokorra arautzen duten baldintza orokorrak ezartzea. Beraz, web-orrira sartzeak eta hura erabiltzeak berekin dakar, nahitaez, aipatutako baldintza orokorrei, lege-ohar honetan jasotakoei, men egitea eta onartzea. Villa Favorita-k eskubidea du, edozein unetan eta inolako aurreabisurik gabe, sartzeko eta erabiltzeko xedapen hauen edukiak eta zerbitzuak eta, oro har, web-orriaren diseinua eta konfigurazioa osatzen duten elementu guztiak aldatzeko edo eguneratzeko. Hori dela-eta, erabiltzaileari gomendatzen zaio web-orrian sartu eta erabili nahi duen bakoitzean baldintza orokorrak arretaz irakurtzeko. Izan ere, baldintzek aldaketa batzuk izan ditzakete.\n3. Web orrira sartzea:\nErabiltzailea doan eta modu librean sar daiteke web-orrira, bere kontura kontratatutako Interneteko sarbide-hornitzaileak (ISP) hornitutako telekomunikazio-sarearen bidezko konexioaren kostuari dagokionez izan ezik. Bestalde, Villa Favorita-k jakinarazten du ez duela bere gain hartzen hirugarrenen zerbitzuak eta hornidurak egiteko ardura, barne direla telekomunikazio-sareen bidezko garraioa, fidagarritasuna, kalitatea, jarraitutasuna eta funtzionamendua, hori ez baitagokio, eta, horren bidez, arrazoi teknikoengatik, sarbidea eten, ezeztatu edo eskuraezina izan baitaiteke. Gainera, Villa Favorita-k edozein unetan eta aldez aurretik jakinarazi gabe web-orrirako sarbidea eteteko eskubidea izango du, segurtasunarekin, kontrolarekin, mantentze-arrazoiekin, hornidura elektrikoko akatsekin edo beste edozein arrazoirekin lotutako edozer dela ere. Etenaldia behin betikoa bada, horren berri emango zaie erabiltzaileei, eta horiek, hala badagokio, zerbitzuetan gordetako informazioa galdu ahal izango dute. Ondorioz, Villa Favorita-k ez du inolaz ere litezkeen etenaldien ondorioen ardura bere gain hartzen, ezin baitu web orriaren fidagarritasuna, erabilgarritasuna eta jarraitutasuna bermatu.\n4. Web-orriaren erabilera:\nWeb-orria erabiltzeak erabiltzaile izatea dakar berekin edonorentzat, eta erabilera bere erantzukizunpean baino ez dela onartuko du. Erabiltzaileak konpromisoa hartzen du ez duela erabiliko Villa Favorita-k bere esku jartzen duen informazioa, jarduerak, produktuak edo zerbitzuak legeen, moralaren edo ordena publikoaren aurkako jarduerak egiteko. Gainera, oro har, baldintza orokor hauen araberako erabilera egiteko konpromisoa hartzen du. Bereziki, debekatuta dago orria Villa Favorita-ren ondasunei kalte egiteko helburuarekin erabiltzea, baldin eta, edozein modutan, Villa Favorita-ren edo hirugarrenen sare, zerbitzari eta bestelako informatika-ekipoak (hardwarea) edo produktu eta aplikazio informatikoak (softwarea) gainkargatzen, hondatzen edo baliogabetzen badituzte. Erabiltzaileak nahi dituen edukiak deskarga ditzake orritik, eta, beharrezkoa denean, Villa Favorita-k bere webguneko informazioa eta edukiak deskargatzeko behar dituen zehaztapen teknikoen berri emango dio. Erabiltzaileak ez ditu Edukiak eskuratuko, ez lortzen saiatuko, kasu bakoitzean bere eskura jarri diren, horretarako adierazi diren edo Interneten erabili ohi diren bitarteko edo prozeduretatik kanpo. Alde horretatik, abisu-mezu horiei arreta jartzeko eskatzen zaio erabiltzaileari. Izan ere, Villa Favorita-k ez du beren gain hartzen erabiltzailearen ekipo informatikoek jasan ditzaketen kalte-galeren erantzukizuna, erabiltzaileak web-orria bidegabe edo zabarkeriaz erabili izateagatik. Zerbitzu interaktiboak erabiltzeari dagokionez, erabiltzaileak, edonola ere —web-orriaren bidez edukiak zabaltzea ahalbidetzen badute edo etorkizunean hori eskain badezakete—, Legea bete beharko du, baldintza hauen arabera, baldintza partikularren arabera, moralaren arabera, ohitura onen arabera eta ordena publikoaren arabera.\nWeb-orriko edukiak Villa Favorita-ren bidez jartzen dira erabiltzailearen eskura, norberarentzako edo, hala badagokio, hirugarrenentzako informazio gisa. Villa Favorita-k eskuragarri dituen arrazoizko baliabideak jarriko ditu, web-orriko edukiak zehatzak eta eguneratuak izan daitezen.\n6. Hirugarrenen estekak web-orrian:\nBere web-orritik Villa Favorita-ren webgunera esteka bat sartu nahi duen Interneteko erabiltzaileak aldez aurretik baimena lortu beharko du Villa Favorita-rengandik, idatziz. Gainera, honako betebehar hauek bete beharko ditu: esteka orri nagusiari soilik lotuko zaio, salbu eta baimena espresuki bigarren mailako orrialde batera birbideratzeko bada. Dena dela, hura ezin izango da inola ere erreproduzitu. Erabat debekatuta dago web-orrira biltzen duten edo informazioa, jarduerak, zerbitzuak edo produktuak web-orri honetakoak ez diren Interneteko helbideen bidez ikusteko aukera ematen duten edozein motatako frame-ak edo markoak ezartzea. Estekak edo lotura-orriak ezin izango du lege, moral edo ordena publikoaren aurkako jarduerarik egin edo gailurik eduki. Ez dira inola ere egingo esteka dagoen web-orritik Villa Favorita-ri buruzko adierazpen faltsuak, zehaztugabeak edo okerrak, ezta langileei buruzkoak ere, egiten dituen zerbitzuen kalitateari buruzkoak edo Estatuko lurralde osoko turismo-munduko beste edozein profesionali buruzkoak ere. Igorleak ezin izango du Villa Favorita-ko hotelen marka grafiko edo mistoa edo beste zeinu bereizgarririk erabili bere web-orriaren barruan, Villa Favorita-k berariaz baimendutako kasuetan izan ezik. Aurreko paragrafoetan aipatutako baimenak idatziz edo posta elektronikoz eskatuko zaizkio Villa Favorita-ko Zuzendaritzari.\n7. Jabetza industriala eta intelektuala:\nWeb-orriko eduki guztiak (hemendik aurrera, ‘Edukiak’) Villa Favorita-ren jabetza intelektualak dira, edo, bestela, hirugarrenenak, kontrakoa zehaztu ezean. Adierazpen gisa, besterik gabe, testu, argazki, grafiko, irudi, ikono, teknologia, software, esteka eta ikus-entzunezko edo soinuzko beste eduki batzuen edukiak sartzen dira, baita horien diseinu grafikoa eta iturburu-kodeak ere. Era berean, markak, izen komertzialak edo zeinu bereizgarriak Villa Favorita-ren edo, hala badagokio, hirugarrenen titulartasun esklusiboa dira, bestelakorik zehaztu ezean. Erabiltzaileak betiere errespetatu beharko ditu web-orri honen gaineko jabetza intelektual eta industrialeko eskubide guztiak, Villa Favorita-ren edo hirugarrenen titulartasunekoak. Erabat debekatuta dago web-orri honen gaineko jabetza intelektualeko eskubideak lagatzea. Zehazki, debekatuta dago horietako edozein erreproduzitzea, eraldatzea, banatzea, jendaurrean komunikatzea, eskura jartzea, ateratzea, birbidaltzea edo erabiltzea, edozein bitarteko edo prozedura erabiliz, legez baimenduta dagoen kasuetan kenduta, hau da, dagozkion eskubideen titularrak baimenduta. Hala ere, erabiltzaileak edukien aldi baterako kopia pribatu bat ikusi eta lortu ahal izango du, bere sistema informatikoetan (softwarea eta hardwarea) erabilera pertsonal esklusibo eta pribaturako —ez bada. betiere, merkataritza- edo lanbide-jarduerak garatzeko, ezta banatzeko, aldatzeko, asaldatzeko edo deskonpilatzeko—. Arestian aipatutako edozein eskubide urratzea baldintza hauek urratzea izan daiteke, baita Zigor Kodearen 270. artikuluaren eta hurrengoen arabera zigortutako delitua ere.\nWeb orriak publizitate-edukiak edo babestutakoak ditu. Iragarleak edo babesleak dira web-orrian sartzeko bidalitako materialak kasu bakoitzean aplika daitezkeen legeak betetzen dituela ziurtatzeko ardura duten bakarrak. Villa Favorita-k ez da publizitate edukiek edo babesleek izan ditzaketen akatsen, zehaztasunik ezaren edo irregulartasunen erantzule egingo.\nNolanahi ere, lege-ohar honek edo, hala badagokio, aplikatu beharreko baldintza bereziek ezarritako betebeharretako edozein ez betetzeagatik Villa Favorita-k izan ditzakeen mota orotako kalte-galeren erantzukizuna izango du erabiltzaileak.\n9.1. Web-orrira sartzea:\nVilla Favorita-k ez du bere gain hartuko Erabiltzailean sortutako edozein motatako kalte edo galeren erantzukizunik, horiek errore edo deskonexio bat badakarte telekomunikazio-sareetara, eta, horren ondorioz, webguneko zerbitzua eten edo bertan behera uzten bada zerbitzua ematen ari den bitartean edo aldez aurretik.\n9.2. Datu pertsonalen babesa:\nIkus Pribatutasun Politika\n9.3. Zerbitzuaren kalitatea:\nWebgunera sartzeak ez du esan nahi Villa Favorita-k birusik, zizarerik edo bestelako elementu informatiko kaltegarririk ez dagoela kontrolatu behar duenik. Erabiltzaileari dagokio, nolanahi ere, programa informatiko kaltegarriak geldiarazteko eta desinfektatzeko tresna egokiak eskura izatea. Villa Favorita-k ez du bere gain hartuko erabiltzaileen edo hirugarrenen ekipo informatikoetan webgunearen zerbitzua ematen den bitartean sortutako kalteen erantzukizunik.\nVilla Favorita-k ez du beren gain hartuko webguneari emandako informaziotik hartutako erabakien erantzukizunik, ezta webgunearen bidez lortutako informazioa oinarri bakartzat duten jarduketen ondorioz Erabiltzaileari edo hirugarrenei eragindako kalte-galeren erantzukizunik ere.\nWebgunera sartzeko zerbitzuak lotura-gailu teknikoak ditu, erabiltzaileari Interneteko beste orrialde eta atari batzuetara sartzeko aukera ematen diotenak. Kasu horietan, Villa Favorita-k bitartekaritza-zerbitzuen emaile gisa jarduten du, Informazio eta Merkataritza Elektronikoaren Gizartearen Zerbitzuei buruzko uztailaren 12ko 32/2002 Legearen 17. artikuluaren arabera, eta Gune Estekatuetan emandako edukiez eta zerbitzuez soilik arduratuko da, baldin eta zilegitasunaren berri eraginkorra badu eta eginbidearen bidezko lotura desaktibatu ez badu. Erabiltzaileak uste badu legez kontrako edukiak edo eduki desegokiak dituen gune estekatu bat dagoela, Villa Favorita-ri jakinarazi ahal izango dio, 6. klausulan ezarritako prozeduraren eta ondorioen arabera, eta jakinarazpen horrek ez du inola ere ekarriko dagokion esteka kentzeko betebeharra. Link-ak edo estekak egoteak ez du esan nahi, inola ere, horien arduradunekin edo titularrekin hitzarmenik dagoenik, ezta Villa Favorita-k emandako adierazpen, eduki edo zerbitzuekin gomendatu, sustatu edo identifikatu direnik ere. Villa Favorita-k ez ditu ezagutzen link edo esteken edukiak eta zerbitzuak. Beraz, ez da erantzule egiten linketako edo esteketako edukien eta/edo zerbitzuen zilegitasun-gabeziak, kalitateak, deseguneratzeak, erabilgarritasunak, akatsak eta baliaezintasunak eragindako kalteengatik, ezta Villa Favorita-ri zuzenean egotzi ezin zaion beste edozein kalterengatik ere.\n10. Legeria eta jurisdikzio aplikagarria:\nSarbide-baldintza hauek Espainiako ordenamendu juridikoaren mende daude. Web-orrira sartzetik erator daitekeen edozein gatazka ebazteko, erabiltzaileak eta Villa Favorita-k, berariaz, Donostiako epaitegi eta auzitegien mende jartzea erabaki dute, legokiekeen beste edozein foru orokor edo bereziri uko eginda.\nSuite-ak itsasora begira\nAmelia jatetxea by Paulo Airaudo\nCopyright © 2020 Villa Favorita S.L. Eskubide guztiak erreserbatuta | Hotel Ribera de Triana\nPrentsaManifiestoGurekin lan egin


Hiruburu artxibo - EGK Hiruburu artxibo - EGK\nFormakuntza Duala Europa mailan erreferente den formazio-eredua da eta aspaldian ari da errotzen Euskadin. Errealitate ukaezina da: lehenik, Lanbide Heziketako Goi eta Erdi Mailako graduetan; eta, azken urteotan, unibertsitateko hainbat gradutan. Hori ikusirik, Euskadiko Gazteriaren Kontseiluan (EGK) jarduera honek gazteongan eta gure bizitza-proiektuan duen eragina aztertu nahi izan dugu #FormakuntzaDualaEzagutzen txostenean. Zer da zehazki Formakuntza …


Irekia Eusko Jaurlaritza - Gobierno Vasco :: EHU-ren Unesco katedrarekin hitzarmena, urdaibaiko EKZP berrikusteko ponentziak eta ondorio zientifikoak eta teknikoak zehazteko (2011-07-19(e)ko Kointseiluan hartutako erabakia)\nEHU-ren Unesco katedrarekin hitzarmena,…\nErabakia, Euskal Herriko Unibertsitatearekin (UNESCO katedra) lankidetza-hitzarmen bat sinatzea baimentzeko dena. Helburua: txosten eta ondorio zientifiko-teknikoak zehaztea, Urdaibaiko Biosfera Erreserbaren Erabilera eta Kudeaketa Arautzeko Egitamua berrikusteko.\nGobernu Kontseiluak EHUren Unesco Katedrarekin hitzarmena sinatzea onartu du gaurko bileran, Urdaibaiko Biosfera Erreserbako Erabilera eta Kudeaketa Zuzentzeko Planak (EKZP) berrikusteko azken dokumentuak bilduko dituen ponentzia eta ondorio zientifikoak eta teknikoak zehazteko helburuarekin.\nIngurumen, Lurralde Antolamendu, Nekazaritza eta Arrantzako sailburu Pilar Unzaluk, horrenbestez, hitzarmen hori sinatuko du, Gobernu Kontseiluak oniritzia eman ostean. Hitzarmenak 110.000 euroko aurrekontua du lanok egiteko.\nUrdaibaiko Biosferako Erreserbaren Erabilera eta Kudeaketa Zuzentzeko Plana 5/1989 Legea garatuz prestatutako erreminta arautzailea da, eta aipatutako erreserbako ekosistemak babestea eta leheneratzea du helburu; bereziki, lurrazaleko eta lurpeko urak, eta landaretza autoktonoak. Era berean, Urdaibaiko Biosfera Erreserbako lurzoru urbanizaezina modu arrazionalean erabiltzea ere arautzen du esandako planak.\nEKZPren 9. artikuluak aurreikusten duenaren arabera, indarrean jarri eta hamar urteren buruan berrikusi behar da. Hala, 2003an eguneratu zuten EKZP, Urdaibaiko Biosfera Erreserbari buruzko otsailaren 11ko 27/2003 Dekretuaren bidez. Dekretu horrek, besteak beste, kartografia zuzentzea eta eguneratzea aurreikusten du, baita EKZPren artikulu-testuetako hainbat alderdi jakin aldatzea ere.\nPilar Unzaluk 2010ean onartu zuen arau hori aldatzea aurreikusten zuen Agindua, eta, ondorioz, dokumentu horri buruzko mintegiei eta lan-saioei ekitea ere bai. Aurreikusitakoaren arabera, 2011 amaierarako amaituta edukitzea espero dute.\nAzken dokumentuak bloke bakoitzari dagozkion esparru-ponentzien laburpena jasoko du (ibaia, itsasertza, basoa, balio arkeologikoak; errekak, nekazaritza-intereseko inguruak, hiriguneak eta patronatuaren funtzionamendua). Era berean, aldez aurreko diziplina anitzeko txostenak ere jasoko ditu, gaika antolatuta, baita mintegietako ondorio nagusiak eta sintesi-dokumentua ere.